Tak minat sambung belajar? Malu Kalau Kita Baca Kisah Ulama Dulu Tuntut Ilmu

Kecoh di media sosial apabila tular berita berkenaan 72.1 peratus anak muda yang memilih untuk tidak sambung belajar selepas SPM. Dapatan ini merupakan hasil kajian yang dilaksanakan oleh Jabatan Perangkaan Malaysia pada tahun 2019.

Pada sesetengah pihak, keadaan ini dilihat sebagai satu masalah besar kerana keadaan ini akan memberi impak kepada produktiviti negara dan mengurangkan peratusan pakar dalam sesebuah industri. Tetapi, terdapat mereka yang merasakan hal ini bukanlah suatu masalah kerana hakikat dunia sekarang yang menawarkan banyak kaedah untuk menjana pendapatan, dengan syarat anak muda tersebut rajin dan proaktif mempelajari skil-skil baru.

Biarpun begitu, hal ini masih perlu menjadi satu kerisauan kerana semakin ramai anak muda dilihat menceburkan diri dalam industri perniagaan yang menjanjikan skim cepat kaya dan industri yang lara seperti hiburan dan seumpamanya.

Tidak dinafikan, tekanan keadaan semasa untuk meneruskan kehidupan seperti permasalahan sistem pendidikan, peningkatan kadar pengangguran setelah tamat pengajian dan keperluan wang segera bagi menyara kehidupan, ditambah pula dengan dunia populariti yang menggila semakin mempengaruhi jiwa anak-anak muda.

Dalam hal ini, tidak mudah untuk kita menyalahkan mana-mana pihak. Banyak hal yang perlu diteliti dan dibaiki.

Tidak mahu olah panjang perihal ini, saya nak ajak kita telusuri seketika matlamat budaya ilmu dalam peradaban zaman lalu.

Islam sangat mementingkan ilmu pengetahuan. Penurunan wahyu pertama dengan perkataan ‘iqra’’ yakni ‘bacalah’ menguatkan lagi bukti bahawa menuntut ilmu merupakan satu tuntutan Agama kerana ‘bacalah’ merupakan kunci kepada gedung ilmu yang membawa manusia kepada era kemajuan dan peradaban.

Nama-nama besar orang terdahulu yang terkenal sehingga kini semuanya kerana kebijaksanaan mereka dalam kepelbagaian ilmu pengetahuan yang menyumbang kepada kemajuan banyak aspek kehidupan manusia. Bermulanya era kajian dan galian ilmu telah membawa kepada sebuah peradaban dunia yang luar biasa.

Baik di zaman Yunani, Rom, Cina, India, Arab, mahupun Eropah, semuanya meletakkan ilmu sebagai asas kemajuan kehidupan.

Bermula dengan manusia pertama, iaitu Nabi Adam, Allah telah mengajarkan beberapa ilmu kepadanya sehingga berlakunya perkembangan manusia yang kemudiannya beralih ke zaman nabi-nabi seterusnya yang dibekalkan wahyu dan ilmu daripada Allah demi memakmurkan kehidupan dunia dengan kebenaran.

Semakin berkembang populasi manusia, semakin berkembanglah minda dan pemikiran. Maka, terlahirlah kepelbagaian adat dan budaya berdasarkan kepercayaan dan logik akal masing-masing.

Tetapi, ilmu masih terus dicari dan digali demi menjawab persoalan ‘kenapa manusia diwujudkan’ dan ‘siapa yang mencipta manusia’, yang seterusnya mencetuskan lagi ilmu-ilmu pengetahuan baru.

Menurut Imam al-Ghazali, ilmu dapat dikategorikan kepada dua iaitu ilmu syariah dan bukan syariah.

Ilmu syariah ialah ilmu yang diperoleh menerusi wahyu. Manakala, ilmu bukan syariah ialah ilmu yang terlahir daripada sumber akal, pemerhatian, percubaan, dan pengalaman manusia.

Antara ilmu yang terkandung bawah ilmu bukan syariah ialah matematik, perubatan, bahasa, kimia, fizik, geologi, dan seumpamanya yang terlahir bersumberkan indera dan akal.

Pengelasan-pengelasan ilmu ini telah dibincangkan dan dibahaskan secara meluas oleh para ilmuwan Islam termasuklah al-Khawarizmi, al-Farabi, al-Ikfani dan Ibnu Khaldun. Ilmu-ilmu ini kemudiannya telah disebarkan dengan meluas dalam halakah pengajian di masjid atau di kolej. Dalam masa satu kurun pembukaan balai ilmu Baitul Hikmah, kegiatan ilmu menjadi satu kegiatan yang sangat besar di seluruh wilayah Islam yang membawa kepada pembinaan tamadun agung umat Islam dalam pemikiran ilmiah.

Wahyu pertama iaitu “Bacalah dengan nama Tuhan-mu” menjadi prinsip asas perkembangan ilmu dalam budaya Islam sejak zaman berzaman. Ilmu dituntut dan dikaji dengan ikhlas demi memenuhi perintah Ilahi. Kecintaan terhadap ilmu telah membawa kepada terasasnya perpustakaan yang banyak di seluruh wilayah Islam.

Antara perpustakaan yang awal terbina ialah perpustakaan Darul Hikmah dan Nizamiyyah Baghdad, perpustakaan Cordova dan perpustakaan Darul Ilmi Kaherah.

Tercatat bahawa lebih daripada 10,000 koleksi pelbagai kitab tersimpan di perpustakaan Nizamiyyah Baghdad yang dibina dalam kurun ke-5 hijrah. Manakala, perpustakaan awam Cordova mengandungi koleksi 400,000 buku yang dikatalog dalam 44 katalog dan setiap katalog mempunyai 50 lembaran, dengan 20 katalog dikhususkan kepada ilmu syariah sahaja. Perpustakaan Darul Ilmi pula yang dibina pada tahun 1005 Masihi dikatakan mempunyai 2,000,000 koleksi pelbagai ilmu pengetahuan.

Aktiviti penterjemahan, penghasilan karya, penyelidikan, penulisan, dan sumbangan kepada kekayaan bahan keperpustakaan terus dipergiat.

Baitul Hikmah di kota Baghdad telah menjadi pusat kegiatan ilmu. Dewan kuliah, bilik perbincangan, ruang rehat, masjid, tempat penginapan, ruang penyelidikan dan beberapa kemudahan lain tersedia kepada para pengunjung.

Khalifah al-Makmun yang memerintah ketika itu sangat mencintai ilmu. Beliau telah mengumpulkan para ilmuan di Baitul Hikmah baik Islam mahupun bukan Islam, baik Arab, mahupun bukan Arab, yang terdiri daripada kepelbagaian latar belakang untuk terus menggerakkan perbincangan-perbincangan ilmiah termasuklah perihal maslahah umat Islam, ketamadunan manusia, dan kajian falsafah.

Pengumpulan manuskrip-manuskrip dalam pelbagai bidang yang diwarisi dari tamadun silam seperti buku falsafah dan matematik Yunani, buku perubatan Farsi serta astronomi India dibawa ke pusat kajian lalu diterjemah, disalin, dibahas, dan dikembangkan mengikut pengetahuan semasa dan agama.

Maka, terlahirlah tokoh-tokoh ilmu hebat dan terkenal seperti Imam Abu Jaafar al-Tabari yang dikatakan seorang ilmuwan yang meninggalkan paling banyak kitab dan tulisan menjadi bahan kajian utama sepanjang zaman.

Kita juga mengenali Abu Bakar Al-Razi, tokoh saintis kimia silam yang menghasilkan 220 karya dalam pelbagai bidang sehinggakan 30 jilid karyanya menjadi rujukan universiti Eropah selama ratusan tahun.

Al-Jahiz, seorang sasterawan dan ahli zoologi Islam yang menulis 300 judul karya dan terkenal juga kisah kematiannya apabila punca kematiannya disebabkan beliau tertimbus dengan karya-karyanya sendiri.

Al-Biruni, karya agungnya dalam astronomi dan fizik membawa manusia mengenali alam sejagat termasuklah di dalam dan di luar ruang bumi.

Al-Farabi yang mempelajari puluhan bahasa untuk menggali khazanah silam dan ditapis mengikut acuan pemikirannya, kemudian disumbangkan kepada peradaban manusia.

Ibnu Sina, al-Razi,al-Khawarizmi, dan ramai lagi.

Seperti yang diterangkan di atas, manuskrip-manuskrip lama dari tamadun silam menjadi rujukan utama dalam perkembangan dan perbahasan ilmu umat Islam.

Hal ini menunjukkan kepada kita bahawa tamadun Yunani, Farsi, dan India turut menjadikan ilmu sebagai asas kehidupan. Tidak terkecuali tamadun Cina.

Setiap tamadun ini turut melahirkan tokoh-tokoh ilmuwan yang hebat dan sumbangannya besar dalam memajukan kehidupan manusia.

Antaranya Aristotle, Socrates, Euklid, Plato, Aryabhata, Varahamira, Brahmagupta, Li Ye, Qin Jiushao, Yang Hui, Zhu Shijie, dan ramai lagi.

Begitu juga dalam ajaran-ajaran lain seperti Konfusius yang merupakan seorang ahli falsafah dan ilmuwan Cina yang mengasaskan ajaran Konfusianisme turut meletakkan ilmu sebagai hal utama.

Tidak terkecuali Taoisme, Buddhisme, dan Kristian.

Universiti terawal dibina dalam sejarah Islam ialah Universiti Al-Qarawiyyin di kota Fez, Moroko pada tahun 859 Masihi. Menakjubkan lagi, pengasasnya ialah seorang wanita iaitu Fatima al-Fihri, seorang yang berketurunan bangsawan. Universiti-universiti lain termasuklah Universiti al-Azhar diasaskan pada tahun 975 Masihi, Universiti Muntansiriyyah yang dibina pada tahun 1233 Masihi, Universiti Timbukti Mali yang dibina pada tahun 1327 Masihi, dan Universiti Uthmaniyyah di Istanbul yang dibina pada 1453 Masihi.

Setiap universiti dibina bersama perpustakaan yang besar untuk rujukan para pelajar dan pensyarah.

Pada tahun 711, Islam telah sampai di Sepanyol dan menyebarkan kegemilangan ilmunya di Semenanjung Iberia selama lebih 700 tahun. Antara bandar Islam utama di Sepanyol ialah Almeria, Malaga, Cadiz, Huelva, Seville, Cordoba, Jaen, dan Granada. Dalam sejarah Islam, bumi ini dikenali sebagai Andalusia.

Ketika Andalusia menempa nama serata dunia kerana kegemilangan ilmunya, seluruh Eropah masih berada dalam Zaman Kegelapan iaitu pada abad ke-4 hingga abad ke-12 Masihi kerana dikatakan masyarakatnya yang beku minda serta tiada kegiatan ilmu yang tinggi dapat menerangi pemikiran mereka. Mereka hanya dibelenggu dengan tradisi dan kepercayaan tahayul serta khurafat untuk meneruskan kehidupan.

Kemudian, bandar-bandar Islam Andalusia telah dikunjungi oleh para pelajar Eropah dan dikatakan ramai yang berhijrah ke Andalusia untuk mendalami pelbagai bidang ilmu. Tidak terkecuali tokoh-tokoh gereja Eropah yang telah menerima ilmu di universiti Andalusia. Kemudiannya, mereka menterjemah ilmu-ilmu tersebut dan mencetuskan gelombang ilmu di Eropah pula.

Dalam kurun ke-13, ilmu tamadun Islam terus disebarkan dan dikembangkan dengan pengaruh raja Eropah ketika itu yang turut berminat dengan ilmu-ilmu tersebut. Sehinggalah universiti pertama Eropah terbina iaitu di Paris dan Oxford, yang menggunakan kurikulum universiti Islam Sepanyol sebagai asas rujukan.

Kemudian, semakin ramai tokoh-tokoh ilmuwan dilahirkan dengan setiap daripada mereka mahir berbahasa Arab demi mendapatkan ilmu pengetahuan kerana bahasa Arab merupakan bahasa intelek dan ilmiah ketika itu. Manakala, bahasa Latin merupakan bahasa ilmu yang kedua.

Kemunculan tokoh-tokoh yang aktif menyebarkan ilmu Arab ke Eropah ini telah membuka dimensi baru kehidupan masyarakat mereka ke arah sinar kehidupan yang lebih gemilang. Sepertimana yang berlaku di kota Baghdad, begitu juga yang berlaku di Eropah. Kegiatan-kegiatan ilmu terus dipergiat, termasuklah penulisan, penyelidikan, dan cetakan.

Penemuan-penemuan ilmu ini telah merubah era kegelapan Eropah kepada era keemasan.

Demikianlah sejarah mencatatkan hakikat ilmu menjadi faktor utama kegemilangan sesebuah kehidupan. Tanpa ilmu, manusia buta meraba dalam kegelapan. Tanpa ilmu, mudah-mudahnya seseorang itu akan diperbodohkan oleh manusia lain demi keuntungan manusia tersebut.

Melihat hakikat keadaan sekarang, sudah terlalu banyak kemajuan dan kehebatan ilmu dicapai kerana sumbangan orang-orang terdahulu. Mungkin kerana keadaan inilah, perkara inovasi dan penyelidikan ilmu secara mendalam tidak lagi mendapat tempat di hati manusia kerana semuanya sudah ada. Mungkinlah.

Biar apapun keadaannya, tanggungjawab menuntut ilmu jangan pernah diabaikan. Kita perlu kembali memahami matlamat utama kita menuntut ilmu. Dan kaedah menuntut ilmu ini luas. Baik kaedah formal atau tidak formal, kedua-duanya menjadi medium kita meraih ilmu.

Yang utama kita fahami ialah ilmu yang bagaimana yang dituntut. Iaitu ilmu yang bermanfaat, terutamanya ilmu agama.

Ingatlah sabda Baginda S.A.W mengenai kelebihan orang yang menuntut ilmu.

Daripada Abu Hurairah RA, bahawa Nabi SAW bersabda yang bermaksud :

“Barangsiapa yang menempuh satu jalan untuk menuntut ilmu maka Allah SWT akan memudahkan baginya jalan untuk ke Syurga. Tidaklah satu kumpulan berkumpul di dalam sebuah rumah di antara rumah-rumah Allah, membaca kitab Allah (al-Qur’an) dan mempelajarinya sesama mereka melainkan akan turun kepada mereka sakinah (ketenangan), diliputi ke atas mereka rahmat dan dinaungi oleh malaikat serta Allah SWT akan menyebut mereka pada malaikat yang berada di sisi-Nya”. [Riwayat Muslim (4867)]

Biar apapun alasan kalian yang tidak mahu sambung belajar, semoga kalian bijak memilih cara hidup yang sesuai dengan tuntutan Islam yang terus mengajarkan kalian ilmu yang bermanfaat untuk dunia dan akhirat.

Walaubagaimanapun, pilihan untuk tidak sambung belajar bukanlah satu tindakan yang tepat kerana sistem pendidikan formal negara ini akan lebih memberi jaminan kepada masa depan adik-adik. Apa-apapun, selamat maju jaya ya!


38 angka yang disebut Allah dalam Al-Quran!

Al-Quran telah diturunkan oleh Allah kepada Nabi Muhammad S.A.W menerusi Malaikat Jibril a.s sebagai panduan utama kehidupan.

Mukjizat agung ini terkandungnya petunjuk (huda), nasihat (mauizhah), dan sumber informasi (al-bayan). Keasliannya kekal terpelihara sejak awal permulaannya diturunkan sehinggalah masa akan datang. Isi kandungannya menjadi sumber inspirasi ilmu untuk dihafal, ditulis, dan dikaji sehingga menjadi kunci pengetahuan kepada rahsia-rahsia alam yang berada di dalam ruang bumi dan di luar ruang bumi. Hasil kajian maklumat-maklumatnya menatijahkan kemajuan dan peradaban di zaman dahulu sehinggalah kini merentasi benua seluruh dunia.

Sepertimana yang disebutkan oleh Profesor Sayyid Husain Nasr bahawa Al-Quran merupakan sumber peradaban. Dengan semangat al-Quran, umat Islam merintis peradaban besar yang kemudiannya disumbangkan kepada peradaban dunia.

Namun, kenyataan ini tidaklah bererti al-Quran itu mengandungi ilmu khusus seperti teori-teori sains dan formula-formula matematik, tetapi al-Quran mengajar prinsip-prinsip dasar tentang ilmu pengetahuan dan peradaban yang menginspirasikan dan memotivasikan pada cendekiawan untuk terus berfikir, meneliti, mencari, dan menggali maklumat-maklumat dengan lebih mendalam. Tetapi, kata kuncinya yang utama telah diperkenalkan oleh Allah dalam kalam-kalam-Nya yang agung itu, yakni al-Quran.

Merujuk hal di atas, maka, maklumat asas tentang ilmu hitungan adalah tidak terkecuali. Ayat-ayat implisit Allah mengenai hitungan menginspirasikan manusia untuk mendalami ilmu ini sehingga terlahirnya sebuah ilmu matematik yang terkandung bawahnya banyak ilmu melibatkan hitungan.

Antaranya dapat dilihat dalam ayat kelima  surah Yunus, yang bermaksud :

“Dia-lah yang menjadikan matahari bersinar dan bulan bercahaya dan ditetapkan-Nya manzilah-manzilah (tempat-tempat) bagi perjalanan bulan itu, supaya kamu mengetahui bilangan tahun dan perhitungan (waktu). Allah tidak menciptakan demikian itu melainkan dengan benar. Dia menjelaskan tanda-tanda (kebesaran-Nya) kepada orang yang mengetahui.”

Dalam aspek bilangan, menurut kajian Muhammad Mas’ud, al-Quran telah menyebut 38 bentuk bilangan yang tersebar dalam beberapa surah dan ayat yang mana terdiri daripada beberapa bentuk pecahan dan angka bulat positif.

Kajian bilangan dalam al-Quran dikatakan satu dimensi baru bagi manusia memahami ayat-ayat Allah dengan lebih tepat dan terperinci. Sehinggakan unsur bilangan menjadi salah satu aspek yang dibahaskan dalam kajian kemukjizatan al-Quran iaitu kemukjizatan bilangan (i’jaz al’adadi).

Kajian ini telah bermula sejak abad ke-5 hijrah sehinggalah kini. Tetapi, dapatan kajian sering menimbulkan perdebatan kerana para penulis atau pengkaji akan menyesuaikan kajiannya dengan latar belakang kajian dan kepakaran masing-masing. Sungguhpun begitu, matlamatnya masih sama iaitu bagi menyerlahkan lagi tanda kemukjizatan al-Quran.

Satu tinjauan literatur tentang kajian-kajian mengenai kajian bilangan dalam al-Quran telah dibuat oleh beberapa pengkaji yang mana hasilnya telah diterbitkan dalam satu jurnal antarabangsa pada tahun 2021. Menurut dapatan mereka, beberapa bentuk penemuan dapatan kajian mukjizat bilangan dan kajian bilangan yang telah dilakukan oleh para pengkaji lalu dikategorikan kepada lima perkara.

Untuk penulisan ini, tidak akan menyentuh dan menerang dengan terperinci untuk setiap satu bentuk di atas, tetapi hanyalah ingin menyenaraikan 38 angka yang tercatat dalam al-Quran.

Menurut kajian Muhammad Masu’d, 38 angka dalam al-Quran dikelompokkan kepada tujuh.

Berikut jadual terperinci tentang hasil penelitian yang dikemukakan.

Setiap sebutan nombor ini mempunyai maksud tersurat menunjukkan tujuan tertentu yang berkait rapat dengan hukum ketetapan Allah S.W.T dalam urusan kehidupan manusia. Dan secara tersirat menjadi asas maklumat kepada ilmu-ilmu hitungan lain termasuklah yang melibatkan operasi tambah, tolak, darab, dan bahagi sepertimana terkandung dalam beberapa firman Allah.

Terdapat lima ayat Allah yang mengandungi operasi tambah, antaranya ayat 196 dalam surah al-Baqarah yang bermaksud :

“...tetapi jika ia tidak menemukan (binatang korban atau tidak mampu), maka wajib berpuasa tiga hari dalam masa haji dan tujuh hari (lagi) apabila kamu telah pulang kembali…”

Ayat ini menjelaskan tentang denda ibadah haji dan umrah yang memerlukan kepada sepuluh hari berpuasa iaitu tiga hari dalam masa haji dan tujuh hari apabila telah kembali, bagi mereka yang tidak dapat menemukan haiwan.

Terdapat tiga ayat Allah yang perlu difahami dengan asas pengetahuan dengan konsep tolak, iaitu antaranya ayat 14 dalam surah al-Ankabut, yang bermaksud :

“Dan sesungguhnya kami telah mengutus Nuh kepada kaumnya, maka ia tinggal di antara mereka seribu tahun kurang lima puluh tahun.”

Maka, 1000 tahun – 50 tahun = 950 tahun.

Usia Nabi Nuh ialah 950 tahun.

Dalam surah al-Baqarah ayat 261 yang bermaksud :

“Perumpamaan orang-orang yang menafkahkan hartanya di jalan Allah adalah serupa butir benih yang menumbuhkan tujuh tangkai, pada tiap-tiap tangkai seratus butir.”

Maka, 1biji x 7 tangkai x 100 biji = 700 biji.

Dalam surah al-Anfal ayat 65 yang bermaksud :

“Jika ada dua puluh orang yang sabar di antaramu, nescaya mereka akan dapat mengalahkan dua ratus orang musuh.”

Maka, 20 bahagi 200, pembilangnya disederhanakan menjadi 1/10, atau dalam erti kata lain 1:10.

Demikianlah Al-Quran yang merupakan kitab utama, menjadi sumber ilmu kepada manusia dalam segenap hal kehidupan.

Keajaibannya akan terus mengagumkan para pengkaji dan peneliti al-Quran baik orang Islam, mahupun orang bukan Islam.

Adapun begitu, adalah penting untuk kita menggali ilmu yang telah dimuat dalam al-Quran dengan penuh adab dan disiplin. Adalah dilarang sama sekali untuk kita membuat tilikan dan andaian tanpa perbahasan kerangka ilmu yang benar dan tepat, apatah lagi mengaitkan kandungan al-Quran dengan sesuatu peristiwa yang di luar ilmunya. Dapatan yang hanyalah demi mendapat pengaruh dan keuntungan dunia semata-mata merupakan tindakan yang hina.

Hal ini sepertimana hadis yang diriwayatkan oleh Ibnu Abbas RA sabda Baginda S.A.W yang bermaksud :

“Dan barang siapa yang menyebut (sesuatu) berkenaan al-Quran dengan pendapatnya sendiri, maka sedialah tempatnya di dalam neraka” (Riwayat al-Tarmizi : 3205)

Semoga kita sentiasa menjadi manusia yang berdisiplin dan beradab dalam menuntut ilmu, terutamanya ilmu al-Quran.


Susah sangat ke PhD?

Bila disebut tentang pengajian peringkat Doktor Falsafah, pasti ramai yang kagum, dan mungkin juga takut.

“Gayat sebab tinggi sangat!”, katanya.

Mungkin juga ada yang terus membayangkan gambaran seorang lelaki sedikit botak atau mungkin bagi wanita seorang yang tidak berhias, berkaca mata, pendiam, dan ditemani buku-buku. Mungkinlah ada.

Hal ini kerana pengajian Doktor Falsafah ini dirasakan satu perjalanan yang sukar dan payah, yang mungkin mengambil masa yang lama. Masalah kewangan dan kesihatan, terutamanya melibatkan mental pasti akan melanda para penuntut. Tidak calang-calang orang yang boleh menempuhinya.

Namun, situasi ini tidak sepenuhnya tepat dan tidak wajar dijadikan perkara yang menakutkan kita. Hakikatnya, setiap pekerjaan mempunyai budaya kerjanya tertentu dan memerlukan kepada pengorbanan.

Saya nak kongsi satu kajian tentang aspek positif dalam pengajian Doktor Falsafah yang telah dijalankan oleh sekumpulan pengkaji Eropah.

Memandangkan masyarakat terlalu pandang negatif terhadap pengajian peringkat Doktor Falsafah ini, maka sekumpulan pengkaji yang sedang bekerja di Eropah cuba membuat satu analisa terhadap 90,000 ciapan di laman ‘twitter’ tentang pengalaman mereka yang berjaya mengambil sijil tertinggi ini.

Menurut dapatan mereka, hampir separuh daripada ciapan-ciapan itu mengatakan hal positif mengenai pengalaman mereka bergelar pelajar sarjana Doktor Falsafah. Manakala, hanya sedikit sahaja yang menciap pandangan yang negatif. Tetapi, sayangnya ciapan-ciapan berbaur negatif itu lebih mendapat banyak ‘like’ dan ‘retweet’ daripada warga net. Keadaan ini secara tidak langsung telah memberi informasi yang salah apabila kenyataan-kenyataan negatif ini lebih disebarluaskan dan seterusnya mempengaruhi para pembaca yang lain.

Kemudian, para pengkaji ini telah berkongsi tiga manfaat utama dalam pengajian Doktor Falsafah.

Menjadi seorang ‘expert’

Sepanjang fasa menyiapkan projek kajian, para pelajar akan membina pelbagai skil sebagai seorang penyelidik yang berdikari, termasuklah membina pemikiran kritis, disiplin dan tersusun, daya tahan tinggi, dan keupayaan membentuk serta mengetuai projek dengan jayanya. Ditambah pula dengan masa sepenuhnya yang fleksibel dapat diperuntukkan untuk menjalankan kajian atau projek dengan sebaiknya, dan kebebasan ini menjadikan pengalaman seseorang itu lebih unik.

Bukan itu sahaja, perjalanan menyempurnakan kajian ini memerlukan kepada banyak langkah untuk mencapai kejayaan. Seperti menguasai pelbagai teknik, melengkapkan siri kajian atau aktiviti lapangan, dan menyiapkan rangka awal manuskrip. Maka, perasaan menjalani kesemua perkara ini perlu menjadi satu kebanggaan oleh para pelajar akan keupayaan diri keluar daripada kepompong hidup yang santai dan alpa.

Bekerja dalam persekitaran kolaboratif

Dalam proses menyempurnakan sijil Doktor Falsafah, bekerja bersama pengkaji-pengkaji lain adalah sangat penting. Hubungan bekerjasama ini perlu dijaga dengan baik. Terutama sekali hubungan bersama penyelia kerana hubungan yang baik bersama penyelia menjadi faktor utama kejayaan seseorang dalam meraih pengalaman dan kejayaan kehidupan sebagai seorang penuntut PhD.

Dalam beberapa keadaan, kebanyakan pelajar PhD berpeluang untuk berkolaborasi bersama rakan-rakan kajian dalam makmal dan kumpulan yang sama, atau mungkin bersama dengan pengkaji-pengkaji daripada komuniti yang lebih luas.

Bekerja bersama projek-projek atau kajian-kajian lain akan membantu pelajar untuk mengaplikasikan dapatan-dapatan tersebut dalam projek sendiri, malah meningkatkan lagi produktiviti dan kreativiti pelajar itu. Malah, pelajar mungkin berpeluang menempa nama sebagai penulis bersama dalam kertas-kertas kajian milik pengkaji lain, ditambah pula dengan menyelia pelajar ijazah sarjana muda, akan meningkatkan lagi skil pengurusan dan ilmu pelajar PhD tersebut.

Selain itu, konferens dan seminar menjadi kaedah lain untuk para pelajar berinteraksi bersama para pengkaji lain. Melalui medium ini, mereka berpeluang untuk menemui dapatan baru, membincangkan dapatan-dapatan tersebut, dan terinspirasi oleh para saintis lain. Malah, kajian-kajian baru mungkin tercetus hasil daripada perbincangan tersebut.

Kolaborasi bukan hanya dapat dilakukan secara fizikal. Era teknologi kini, pelbagai medium tersedia secara maya, seperti ‘Global PhD Server’ yang membolehkan para pelajar berbincang, bertukar pendapat, dan meminta bantuan. Selain itu, ‘@PhDForum’ membantu dalam meningkatkan skil pelajar mengendalikan penulisan dan ‘Stack Overflow’ membantu dalam perkara kod dan statistik.

Pembinaan Skil Komunikasi

Bagi seorang penuntut PhD, komunikasi adalah sangat penting untuk memastikan kajiannya selari dengan objektif.

Pembentangan, perbincangan, dan perbahasan dua hala adalah aktiviti yang sinonim bagi menjayakan projek. Malah, perkongsian-perkongsian dapatan hasil kajian turut akan dilaksanakan sebagai perkongsian tentang bidang tertentu dan menyumbangkan dapatan tersebut untuk kegunaan industri serta mendidik masyarakat.

Setiap perkara ini akan melatih para penuntut Doktor Falsafah untuk lebih berani mengekspresikan pandangan, bijak menyusun kata bersesuaian dengan demografi pendengar, dan secara tidak langsung meningkatkan skil komunikasi mereka.

Menerusi Pelan Pendidikan Malaysia 2015-2025, Malaysia komited untuk mencapai sasaran 60,000 pemegang Ijazah Doktor Falsafah (PhD) menjelang tahun 2023 dengan inisiatif kerajaan menawarkan geran penyelidikan dan tajaan kepada para penuntut.

Pada tahun 2017, seramai 22,343 pemegang PhD warganegara dari IPT dalam negara telah berjaya dilahirkan.

Pada awal tahun 2022, Majlis Profesor Negara memaklumkan bahawa setakat ini, hanya 28,000 graduan Doktor Falsafah yang berjaya dilahirkan.

Daripada peratusan di atas, sasaran 60,000 pemegang Ijazah Doktor Falsafah mungkin masih memerlukan masa untuk dicapai. Tambahan pula dengan keadaan semasa yang menekan dalam pelbagai aspek, terutamanya aspek kewangan. Hal ini memperlihatkan kepada kita bahawa semakin berkurangnya minat anak muda untuk menyambung pelajaran ke peringkat yang lebih tinggi.

Walaubagaimanapun, perjalanan kehidupan kita masih panjang. Dan menuntut ilmu itu merupakan tugas hakiki, biarpun dalam bentuk formal ataupun tidak formal.

Tetapi, sistem negara kini memerlukan pakar dalam bidang-bidang tertentu dan hal ini memerlukan kita untuk menempuh sistem yang formal demi meraih kepercayaan dan lesen kepakaran itu. Mungkin kita boleh ‘bermimpi’ untuk menjadi salah seorang daripada 60,000 orang itu.

Kata orang, “Mimpi itukan percuma”.

Oleh itu, biarpun usia semakin tua, jangan pernah padamkan hasrat untuk menyambung pengajian ke peringkat yang lebih tinggi. Mungkin bukan sekarang masanya. Mungkin beberapa tahun hadapan adalah detiknya.

Buat masa ini, kita betulkan dahulu pandangan negatif kita terhadap kehidupan seorang penuntut Doktor Falsafah dan tanam azam untuk menempuh juga hidup sedemikian demi membantu menyelesaikan masalah umat yang kian berleluasa sekarang.

InsyaAllah, dengan azam dan niat yang betul, masa kita akan tiba suatu hari nanti.

Artikel “Research Culture : Highlighting the Positive Aspects of Being a PhD Student”, di pautan https://elifesciences.org/articles/81075


Saintis ini cuba selamatkan manusia daripada nyamuk, tapi gagal?!

Apabila nyamuk betina mencari manusia untuk digigit, mereka terhidu bau unik bau badan yang kita keluarkan ke udara. Bau ini kemudiannya merangsang reseptor dalam antena nyamuk. Para saintis telah cuba menyingkirkan reseptor ini dalam percubaan untuk menjadikan manusia tidak dapat dikesan oleh nyamuk.

Walau bagaimanapun, selepas menyingkirkan seluruh keluarga reseptor pengesan bau daripada genom nyamuk, nyamuk masih mencari cara untuk menggigit manusia. Terbaru, sekumpulan penyelidik, yang menerbitkan hasil dalam jurnal Cell pada 18 Ogos, mendapati bahawa nyamuk telah mengembangkan struktur dalam sistem olfaktori-nya (olfactory system) yang memastikan mereka sentiasa dapat menghidu bau manusia.

Menurut Margo Herre yang merupakan seorang saintis di Universiti Rocketfeller dan salah seorang penulis kertas kajian ini, nyamuk telah melanggar hukum asal haiwan menghidu.

Hal ini kerana, dalam kebanyakan haiwan, neuron olfaktori hanya bertanggungjawab untuk mengesan satu jenis bau.

“Jika anda seorang manusia dan anda kehilangan satu reseptor bau, semua neuron yang berkait dengan reseptor itu akan kehilangan keupayaan untuk menghidu bau itu,” kata Leslie Vosshall dari Institut Perubatan Howard Hughes dan seorang profesor di Universiti Rockefeller serta pengarang kanan kertas kajian ini.

Tetapi, hal ini tidak berlaku pada nyamuk.

“Anda perlu bekerja lebih keras untuk menghapuskan nyamuk kerana dengan menyingkirkan satu reseptor tidak mempunyai kesan terhadap mereka,” kata Vosshall. “Sebarang percubaan masa depan untuk mengawal nyamuk dengan penghalau atau apa-apa ubatan lain perlu mengambil kira betapa kita tidak dapat memecahkan tarikan mereka kepada kita.”

“Projek ini benar-benar bermula tanpa diduga apabila kami melihat bagaimana bau manusia dikodkan dalam otak nyamuk, ” kata Meg Younger, seorang profesor di Universiti Boston dan salah seorang pengarang utama kertas kajian ini.

Selain itu, mereka mendapati bahawa neuron yang dirangsang oleh bau manusia 1-octen-3-ol juga dirangsang oleh amina, satu lagi jenis nyamuk kimia yang digunakan untuk mencari manusia. Keadaan ini adalah luar biasa kerana mengikut semua peraturan sedia ada tentang cara haiwan berbau, neuron mengkodkan bau dengan khusus, menunjukkan bahawa neuron 1-octen-3-ol tidak seharusnya mengesan amina.

“Yang mengejutkan adalah neuron untuk mengesan manusia melalui reseptor 1-octen-3-ol dan amina bukanlah populasi yang berasingan, ” kata Younger. Perkara ini mungkin membenarkan semua bau yang berkaitan dengan manusia untuk mengaktifkan “bahagian pengesan manusia” pada otak nyamuk walaupun beberapa reseptor hilang.

Dalam proses kajian ini, kumpulan ini juga menggunakan penjujukan RNA nukleus tunggal untuk melihat apa yang bakal ditunjukkan oleh neuron olfaktori daripada nyamuk lain.

“Hasilnya memberi kita satu sudut pandang yang luas tentang bagaimana reseptor bertindak dalam nyamuk, ” kata Olivia Goldman, seorang lagi pengarang utama kertas itu.

Vosshall berpendapat bahawa terdapat serangga lain mungkin mempunyai mekanisme yang sama. Kumpulan penyelidikan Christopher Potter di Universiti Johns Hopkins baru-baru ini melaporkan bahawa lalat buah mempunyai ekspresi bersama reseptor yang serupa dalam neuron mereka. “Ini mungkin strategi umum bagi serangga yang sangat bergantung pada deria bau mereka,” kata Vosshall.

Cell Press. “Mosquitoes have neuronal fail-safes to make sure they can always smell humans.” ScienceDaily. ScienceDaily, 18 August 2022. <www.sciencedaily.com/releases/2022/08/220818122351.htm>.

BMC, “Receptors that help mosquitoes smell us.”, https://blogs.biomedcentral.com/bugbitten/2019/04/19/receptors-help-mosquitoes-smell-us/

Adi Channel, “Inilah Sebabnya Kenapa Anda Kerap Digigit Nyamuk Berbanding Orang Lain”, https://www.adichannel.com/2021/01/Kerap-digigit-nyamuk.html


10 perkara nampak remeh, tapi anak-anak perlu tahu!

Anak-anak ibarat kain putih yang perlu dicorak sebaiknya oleh para ibu bapa supaya kehidupan mereka dijamin kebahagiaan dunia dan akhirat.

Pada zaman milenia kini, cabaran-cabaran dunia yang semakin membaham manusia menuntut kita untuk terus mendidik anak-anak dengan kebenaran, seterusnya mempersiapkan mereka dengan ilmu sebagai kalis godaan dunia yang keterlaluan.

Berikut 10 perkara yang dikongsikan oleh Puan Norita Kamaruddin di laman Facebooknya, ulasan daripada hasil pembacaan beliau. Menurutnya, 10 perkara ini mungkin nampak remeh, tapi sangat penting untuk didedahkan kepada anak-anak.

10 perkara yang kita kena bagitahu anak kita walau kita nampak kecil dan remeh :

1. Bagitahu anak kita bahawa dirinya adalah Hamba Allah. Nampak simple tapi ini menentukan ‘mental self image’ anak kita.

Anak yang tak rasa diri dia hamba Allah mudah menjadi angkuh, bossy dan merasakan kemahuan dirinya mesti dipenuhi setiap masa.

2. Bagitahu anak kita bahawa dirinya dimiliki Penciptanya.

Kalaupun anak kita nakal-nakal sekalipun, insyaAllah dia akan mudah balik ke pangkal jalan jika dia tahu hakikat dirinya dan siapa yang memiliki dirinya.

3. Bagitahu anak kita bahawa mencari duit itu perlu tetapi bersedekah itu lebih perlu

Barulah anak kita sentiasa ada minda suka memberi ( giving mindset ) daripada cuma menerima semata mata ( receiving mindset ).

4. Bagitahu anak kita bahawa dia bahawa bakal tempuhi 5 checkpoint.

Checkpoint 1 – mati

Checkpoint 2 – barzakh

Checkpoint 3 – mahsyar

Checkpoint 4 – mizan

Checkpoint 5 – sirat

Dan selepas itu akan berakhir samada di syurga ataupun neraka. Anak yang tahu checkpoint ini akan mudah tunduk hatinya dengan kebaikan.

5. Bagitahu anak kita bahawa Al Quran bukan cuma untuk dilagukan semata.

Al-Quran adalah kitab praktikal yang kita perlu ‘take action’ selepas membaca dan memahaminya

6. Bagitahu anak kita bahawa rezeki bukan datang daripada kita ibubapa tetapi rezeki datang daripada Pencipta.

Anak yang tahu rezeki itu adalah pemberian Penciptanya akan mudah bersyukur dan berterima kasih.

7. Bagitahu anak kita bahawa selepas akil baligh dia akan terpaksa memikul banyak tanggungjawab & akan disoal di akhirat kelak tentang tanggungjawabnya.

Anak yang tahu dia dia ada banyak tanggungan akan lebih memiliki ‘sense of responsibility’ .

8. Bagitahu anak kita bahawa amal soleh bukan cuma solat dan puasa.

Bekerja, makan, tidur, bantu adik beradik dan semua perkara akan jadi amal soleh asalkan diniatkan untuk Allah semata.

9. Bagitahu anak kita bawa nilai adik beradik melebihi nilai segala harta benda dunia.

Anak yang tahu nilai adik beradiknya takkan mudah berkelahi berebutkan harta selepas kita sudah tiada.

10. Bagitahu anak kita bahawa suatu hari nanti kita akan pergi jua dan sebaik-baik bekal yang kita ada adalah doa daripadanya.

Pelaburan paling berharga sepanjang menjadi ibubapa adalah apabila anak kita sudi mendoakan kita kerana majoriti anak di luar sana sangat jarang mendoakan ibubapanya yang sudah meninggal dunia.


Pentingnya tahu perihal hazard yang membawa kepada kemalangan

Pada 30 Jun 2022, pihak Jabatan Perangkaan Malaysia telah mengeluarkan statistik kemalangan dan penyakit pekerjaan negara bagi tahun 2021.

Berdasarkan statistik tersebut, sebanyak 21,534 kes kecederaan pekerjaan telah dilaporkan dengan mencatatkan kadar kecederaan kemalangan sebanyak 1.43. Daripada jumlah kecederaan tersebut, sebanyak 5330 kes dilaporkan disebabkan oleh mangsa memijak, terlanggar atau terkena objek, diikuti dengan 4,094 kes disebabkan jatuh.

Statistik kemalangan juga menunjukkan industri pengilangan sebagai penyumbang utama kemalangan di tempat kerja dengan mencatatkan kes sebanyak 7,994 kes.

Persoalannya, bagaimanakah kemalangan-kemalangan ini boleh berlaku?

Kemalangan boleh berlaku seandainya wujud tindak balas antara perbuatan manusia dan keadaan sekeliling yang boleh membahayakan seseorang. Konotasi hazard sering kali digunakan untuk mengenal pasti sumber atau perkara yang boleh membahayakan seseorang di tempat kerja.

Maka, apakah sebenarnya maksud hazard?

Menurut Jabatan Kesihatan Dan Keselamatan Pekerjaan (JKKP) Malaysia, hazard bermaksud sumber atau situasi yang boleh mendatangkan kecederaan, membahayakan kesihatan atau merosakkan harta benda dan alam sekitar. Kita dapat mengkelaskan hazard ini kepada tiga berdasarkan kesannya iaitu hazard kepada kesihatan (health hazard), hazard kepada keselamatan (safety hazard) dan hazard kepada alam sekitar (environmental hazard).

Mari kita fahami lanjut perihal hazard-hazard ini.

Hazard kepada kesihatan merupakan apa-apa agen yang boleh menyebabkan seseorang menghidapi sesuatu penyakit dengan peranan hazard ini mungkin memberi kesan secara serius atau secara akut. Hazard ini juga boleh memberi masalah yang berpanjangan (kronik).

Hazard ini boleh memberi kesan kepada semua bahagian badan seperti paru-paru, jantung, kulit dan lain-lain. Selalunya, kita sukar mengenal pasti simptom secara langsung kerana selalunya mengambil masa untuk hazard ini memberi kesan kepada target organ. Sebagai contoh, pekerja yang bekerja di tempat bising secara berpanjangan akan mengalami gangguan pendengaran berkaitan kebisingan pekerjaan, namun selalunya pekerja akan menyedari bahawa dia mempunyai masalah pendengaran selepas beberapa tahun dia bekerja di kawasan tersebut.

Selain itu, contoh lain bagi hazard kesihatan adalah pendedahan kepada bahan kimia berbahaya seperti penggunaan tinner dan gasolin, dan juga pendedahan kepada hazard biologi seperti terdedah kepada virus, bakteria dan binatang pembawa penyakit. Di samping itu, ejen fizikal yang boleh memberi kesan kepada badan seperti radiasi juga boleh dikategorikan dalam kumpulan ini. Sebagai contoh radiasi dikategorikan sebagai karsinogen yang mampu menganggu genetik dalam badan sehingga menyebabkan berlakunya perubahan pada badan seseorang.

Hazard keselamatan pula merupakan sebarang sumber mempunyai daya yang boleh menyebabkan kecederaan atau kemusnahan harta benda. Selalunya kesan daripada hazard ini dapat dikenal pasti oleh mata kasar kerana kesannya berlaku secara langsung. Sebagai contoh, seorang pekerja memotong kayu dan pisau tersebut terkena pada jarinya menyebabkan luka.

Selalunya hazard ini berbahaya kerana langkah kawalan tidak diambil secara mencukupi. Contoh lain bagi hazard dalam kategori ini adalah kes tersadung dan terjatuh, kebakaran, bahagian mesin yang bergerak, bekerja di tempat yang tinggi dan bekerja di tempat yang bertekanan tinggi. Kemalangan yang berlaku disebabkan hazard ini boleh menyebabkan luka kecil sehinggalah menyebabkan kematian.

Seringkali kita terlepas pandang dalam membincangkan isu alam sekitar. Menurut JKKP Malaysia, hazard alam sekitar ialah pelepasan ke alam sekitar yang boleh menyebabkan mudarat atau kesan yang merosakkan. Selalunya kesan pelepasan ini tidak ketara kerana mengambil masa yang lama dalam memberi kesan pencemaran ke sekeliling.

Sebagai contoh, seorang pekerja mencuci cat dalam sistem perparitan mungkin tidak akan menyedari kesan cat tersebut kepada alam sekitar. Contoh lain bagi kategori ini ialah pelepasan gas-gas beracun ke udara secara langsung oleh kilang pemprosesan bahan kimia tanpa ditapis. Perlepasan gas ini boleh memberi kesan kepada udara kita dan lapisan ozon bumi.

Secara tuntasnya, hal ini menjadi satu kepentingan bagi kita untuk mengetahui bahaya-bahaya yang terdapat di tempat kerja. Pengetahuan yang jelas berkaitan jenis hazard yang terdapat di sekeliling dapat membantu kita menjadi lebih sensitif terhadap bahaya yang wujud di sekitar, maka secara langsung kita boleh mengambil langkah kawalan bagi mengelakkan berlakunya kemalangan. Dengan mengetahui dan cakna akan bahaya di tempat kerja kita dapat mengurangkan jumlah kemalangan seterusnya dapat merealisasikan sifar kemalangan di tempat kerja.


Syeikh Yusuf Al-Qaradhawi, kesarjanaannya membugar untuk ummah!

Pada tanggal 26 September 2022, dunia Islam diselubungi kedukaan berhubung pemergian seorang ulama’ tersohor, Syeikh Dr. Yusuf Al-Qaradhawi yang akhirnya menemui Sang Kekasih Abadi pada umurnya 96 tahun.

Sumbangan dan jasanya cukup besar dan luar biasa untuk kehidupan umat manusia. sehinggakan Syeikh Dr. Yusuf Al-Qaradhawi telah disenaraikan antara 500 Muslim yang paling berpengaruh di seluruh dunia.

Kehebatan beliau ini adalah disebabkan terapan roh Islam ke dalam dirinya sedari kecil dan semangatnya membawa kebenaran Islam yang terus membara sepanjang kehidupannya. Hal ini kerana suasana keluarganya dan persekitaran tempat tinggalnya yang sangat mementingkan ilmu agama telah berjaya membentuk peribadi dan aspirasi Islam yang begitu utuh dalam diri beliau.

Subhanallah!

Syeikh Dr. Yusuf Al-Qaradhawi, atau nama sebenarnya ialah Yusuf bin Abdullah bin Ali bin Yusuf, telah dilahirkan pada 9 September 1926 di sebuah perkampungan Desa Shafat at-Turab, Mesir. Beliau hidup dalam sebuah keluarga yang sederhana hartanya, tetapi kaya ilmu agamanya. Ayah beliau merupakan seorang petani. Manakala, ibunya merupakan seorang peniaga.

Namun, nikmat mempunyai ibu dan ayah tidak dirasai lama apabila ayah beliau dijemput Ilahi ketika beliau berumur dua tahun. Kemudian, ibunya pula pergi ke Negara Abadi ketika beliau berumur lima belas tahun. Setelah itu, beliau telah dipelihara oleh bapa saudaranya.

Syeikh Dr. Yusuf Al-Qaradhawi telah didedahkan dengan pendidikan agama ketika beliau berumur lima tahun. Sebelum usianya mencecah 10 tahun, beliau telah berjaya menghafal semua ayat suci al-Quran dan kitab al-Tuhfat, serta menguasai ilmu tajwid dengan baik. Kerana kebolehannya ini, beliau telah digelar sebagai ‘Syeikh Yusuf’ ketika berumur 10 tahun lagi dan diberi kepercayaan oleh masyarakat untuk menjadi imam.

Setelah Syeikh Dr. Yusuf Al-Qaradhawi menamatkan pengajian peringkat menengah di Maahad Rendah Tanta dan Madrasah Thanawiyah dengan pencapaian yang sangat cemerlang, beliau melanjutkan pengajiannya ke Universiti al-Azhar, Mesir dalam kuliah Usuluddin dan terpilih sebagai pelajar terbaik keseluruhan.

Kemudian, beliau teruskan jihad pengajiannya dalam pengkhususan di Fakulti Bahasa Arab sehingga memperolehi Ijazah Sarjana dan Diploma Pendidikan dengan pangkat kelas pertama.

Selain itu, Syeikh Dr. Yusuf Al-Qaradhawi juga memperolehi Diploma Bahasa Arab dan Sastera daripada Akademi Kajian Bahasa Arab Tinggi.

Pada tahun 1960, Syeikh Dr. Yusuf Al-Qaradhawi berjaya menamatkan pengajiannya di peringkat Ijazah Tinggi di Fakulti Usuluddin dalam bidang tafsir dan hadis.

Pengajian beliau tidak terhenti di situ apabila penangguhan 13 tahun pengajiannya di peringkat Doktor Falsafah dek kegawatan politik Mesir ketika itu membuahkan hasil akhirnya apabila beliau berjaya meraih ijazah Doktor Falsafah dengan kepujian pada tahun 1973 melalui tesisnya yang bertajuk Fiqh al-Zakat, yang menjadi rujukan dalam perihal zakat oleh seantero dunia.

Pada tahun 2013, satu jurnal tentang sumbangan pemikiran Syeikh Dr. Yusuf Al-Qaradhawi telah ditulis oleh Tuan Zulkifli Hasan daripada Universiti Sains Islam Malaysia. Daripada hasil dapatan kajian kualitatif beliau, saya cuba ringkaskan untuk bacaan kita semua.

Syeikh Dr. Yusuf Al-Qaradhawi sering memperuntukkan masanya untuk aktiviti kebajikan dan kemasyarakatan. Dalam hal mendidik masyarakat dengan ilmu agama, beliau berperanan sebagai penyampai kuliah dan khutbah di masjid, menjadi imam, menjadi pengetua Maahad Agama, dan pengasas kuliah pendidikan dan pengajian Islam di universiti.

Syeikh Dr. Yusuf Al-Qaradhawi menguasai pelbagai cabang keilmuan Islam terutamanya dalam bidang sosial, dakwah dan pengajian Islam.

Beliau telah melahirkan lebih daripada 100 buah buku dalam bidang-bidang tersebut untuk rujukan umat manusia. Pernah diceritakan bahawa beliau sering memanfaatkan sehingga 14 jam sehari untuk menelaah ilmu dan menulis di perpustakaan rumahnya. Setiap penulisannya itu berkualiti tinggi dan mendapat perhatian ilmuan di seluruh Negara sehinggakan hampir kesemua karyanya telah diterjemah ke bahasa-bahasa lain.

Antara bidang pengkhususan bagi karya beliau ialah fiqh dan usul fiqh, ekonomi Islam, pemahaman al-Quran dan al-Hadith, gerakan Islam dan Tauhid.

Antara buku-buku tulisan beliau yang hampir kesemuanya telah diterjemah ialah;

Dan banyak lagi.

Malah, beliau juga banyak membentangkan kertas kerja di peringkat kebangsaan dan antarabangsa.

Syeikh Dr. Yusuf Al-Qaradhawi telah melibatkan diri dengan gerakan Ikhwanul Muslimin sejak di peringkat sekolah menengah. Sepanjang penglibatannya dalam gerakan ini, beliau telah berhadapan dengan pelbagai cabaran dan ancaman termasuklah ancaman bunuh.

Beliau pernah dipenjarakan beberapa kali;

Selain itu, beliau pernah didera dan diseksa sehingga kesannya mempengaruhi kesihatan beliau setelah itu.

(Boleh rujuk penulisan di pautan ini untuk mendapatkan gambaran bagaimana seksaan yang dikenakan kepada Syeikh dan rakan-rakan Ikhwanul Muslimin dalam tahanan.

http://muhannadjamil.blogspot.com/2011/06/kenangan-di-penjara-dr-yusuf-al.html )

Walaubagaimanapun, keadaan ini tidak menggentarkan jiwa dan mematahkan semangat berjuang beliau dalam membawa kebenaran Islam. Buktinya, beliau menyatakan impiannya untuk mati syahid di tangan musuh Islam, dalam satu wawancara beliau bersama al-Jazeera. Allahu rabbi!

Dalam aspek dakwah, beliau begitu komited dengan pelbagai inisiatif dakwah di lapangan dan media.

Program televisyen beliau dikatakan mendapat sambutan jutaan umat di seluruh dunia. Selain itu, beliau telah mengasaskan laman sesawang ‘Islam Online’ untuk gerak kerja dakwahnya.

Syeikh Dr. Yusuf Al-Qaradhawi pernah menyandang beberapa jawatan di peringkat lokal mahupun dunia, antaranya;

Bukti lain sosok hebat ini diiktiraf oleh dunia apabila beliau mendapat beberapa anugerah;

Secara umumnya, mujaddid ini bersandarkan kepada hadis Baginda S.A.W yang bermaksud ;

“Sesungguhnya Allah akan mengutuskan pada umat ini setiap awal 100 tahun seorang mujaddid yang memperbaharui urusan agamanya.”

Antara mujaddid kontemporari abad ke-20 yang diiktiraf oleh Ulama’ dalam aspek Islam ialah Jamal al-Din al-Afghani, Muhammad Abduh dan Rashid Rida, Hassan al-Banna (Ikhwanul Muslimin), Abul A’la al-Mawdudi (Jamaat Islami), dan Badiuzzaman Said Nursi (Risalat al-Nur).

Selain itu, pembaharuan ini (tajdid) turut diperlukan dalam aspek-aspek lain, seperti;

Berdasarkan sumbangan dan pemikiran yang begitu signifikan kepada umat Islam seluruh dunia, Syeikh Dr. Yusuf al-Qaradhawi juga turut tergolong dalam kalangan ini.

Gagasan beliau seperti konsep wasatiyyah, maqasid syariah, fiqh khomsah, dan sebagainya bersama anjuran pendekatan yang berhikmah secara jelas telah merubah perspektif ramai dan mampu menyelesaikan pelbagai masalah masyarakat dan umat manusia.

Nafas baru oleh beliau dalam penulisan-penulisan fiqh dan manhaj telah memudahkan kefahaman orang ramai dan lebih berkesan. Hampir tidak sempurna pembelajaran fiqh kontemporari sekiranya tidak merujuk dan membaca buku-buku beliau.

Zaman milenia yang menyaksikan manusia semakin jauh daripada ilmu, apatah lagi ilmu agama semakin ketandusan sosok sehebat Syeikh Dr. Yusuf Al-Qaradhawi.

Walaubagaimanapun, pemergian Syeikh Dr. Yusuf Al-Qaradhawi bukanlah tanda pengakhiran umat Islam. Ilmu-ilmunya yang ditinggalkan perlu terus dibugarkan dalam kehidupan umat, lebih-lebih lagi keadaan semasa yang parah dengan pelbagai permasalahan masyarakat, baik dalam bidang sosial, ekonomi, mahupun politik Negara.

Semoga ilmu amal Syeikh Dr. Yusuf Al-Qaradhawi diterima di sisi Allah Azza Wajalla dan beliau ditempatkan bersama para Anbiya’.  Al-Fatehah.


Berjaya mencipta satelit terkecil dunia, hebat anak Malaysia!

Baru-baru ini, Izmir Yamin yang merupakan Pengasas dan Ketua Pegawai Eksekutif Independence-X Aerospace, sebuah syarikat teknologi angkasa lepas tempatan, telah memuat naik pengumuman di hantaran facebooknya mengenai satelit buatan Independence-X Aerospace iaitu satelit kelas femtostat yang dikenali sebagai GerhanaSAT telah disahkan oleh pakar industri angkasa lepas sebagai satelit terkecil di dunia.

Satelit ini berjaya dicipta pada tahun lalu yang berfungsi sebagai pembekal perkhidmatan komunikasi satelit secara percuma yang dikenali sebagai Telemetri Ringan dan pautan Tele-arah kepada dron dan Internet segala benda (IoT) sekitar khatulistiwa untuk dilancarkan ke angkasa lepas sebagai buruj di Orbit Rendah Bumi (Low Earth Orbit). Projek ini mendapat kolaborasi bersama Agensi Angkasa Malaysia-MYSA, Kementerian Sains, Teknologi dan Inovasi (MOSTI), dan turut disokong oleh pihak SIRIM.

Satelit ini telah diperakui oleh pakar industri angkasa lepas sebagai satelit terkecil di dunia, malah lebih kecil daripada Pocket Cube dan CubeSat dengan ukuran panjang tepi kubus ialah 30mm bagi Versi Angkasa (SV) dan 32mm bagi Versi Pengguna (CV).

Pada 25 September 2022, Izmir telah memperlihatkan demonstrasi satelit itu di hadapan penonton secara langsung. Kemudian, beberapa komen daripada pakar-pakar aeroangkasa telah diterima mengenai saiznya yang sangat kecil.

Menurut wakil daripada Agensi Angkasa Perancis (CNES) Monsieur Dr Patrick Castillan dan Monsieur Dr. Alan Gleyzes yang merupakan timbalan pengarah CNES, GerhanaSAT adalah satelit paling kecil dunia yang mereka pernah lihat setakat ini.

Menurut Izmir, pihaknya telah menerima banyak tempahan bagi kedua-dua versi dari pelbagai negara terutamanya dari Eropah dan Amerika Syarikat, termasuklah beberapa negara Timur Tengah dan Afrika. Ini merupakan kali pertama buatan tempatan produk Teknologi Angkasa Lepas (Space Tech) dieksport keluar.

Bukan itu sahaja, satu memorandum perjanjian kontrak ruang komersial bernilai lebih USD1 juta telah berjaya ditandatangani antara syarikat tempatan ini dan syarikat SpaceBorn United B.V dari Belanda.

Subhanallah, hebat!

Aspirasi mereka adalah ingin menjadi perintis dalam teknologi angkasa lepas seperti pembuatan satelit femto, Kenderaan Kapsul Kemasukan Semula dan juga Kenderaan Pelancar Sifar-Karbon pada masa akan datang.

Dimaklumkan juga syarikat tempatan ini bakal membangunkan dan membekalkan Kenderaan Kemasukan Semula Angkasa (MERCAP, Kapsul Kemasukan Semula Eksperimen Mikrograviti) untuk penggunaan penyelidikan Bio-Teknologi Angkasa Lepas berasaskan Eropah dan produksi di orbit angkasa.

Semoga syarikat tempatan ini terus maju dan menghasilkan ciptaan-ciptaan yang bermanfaat untuk kehidupan manusia seluruhnya, seterusnya mengharumkan nama negara dalam industri angkasa lepas kelak.

Sumber :


Kajian terbaru menunjukkan kopi dapat membantu mengurangkan risiko jantung dan memanjangkan umur!

Masa kini, kopi telah mendapat sambutan luar biasa daripada manusia seluruh dunia tanpa mengira jantina, bangsa, dan agama.

Di Malaysia sahaja, merata dapat dilihat kedai-kedai yang menjual pelbagai jenis kopi. Biarpun harga mahal seperti di Starbuck, masih ramai yang akan masuk membeli.

Awal tahun ini, satu kajian daripada Australia telah melaporkan bahawa tabiat meminum kopi setiap hari bakal mengurangkan risiko kematian dan kecederaan buah pinggang.

Walau bagaimanapun, sebelum-sebelum ini, lebih daripada 75 peratus golongan profesional perubatan telah menasihati pesakit kardiovaskular (penyakit jantung dan strok) untuk menghidari kopi.

Namun, baru-baru ini telah dikeluarkan pula laporan satu kajian yang mencabar tanggapan ini dengan membincangkan kesan sebenar pengambilan kafein terhadap aritmia dan penyakit kardiovaskular.

Berita baik buat penggemar kopi!

Berikutan limitasi maklumat tentang kesan pengambilan pelbagai jenis kopi terhadap kesihatan jantung, penyelidik-penyelidik ‘Baker Heart and Diabetes Research Institute’ di Melbourne, Australia terdorong untuk menjalankan kajian bagi mendapatkan beberapa pandangan tentang kesan kafein terhadap kardiovaskular dengan melakukan perbandingan antara kopi berkafein dan kopi tanpa kafein.

Antara 1 Januari 2006 dan 31 Disember 2010, mereka merekrut peserta dari UK Biobank yang berumur 40 hingga 69 tahun. Kajian ini telah melibatkan seramai 449,563 peserta yang tidak didiagnosis dengan masalah kardiovaskular. Median umur bagi peserta ialah 58 dengan 55.3 peratus ialah wanita.

Menerusi soal selidik, para penyelidik meminta mereka melaporkan jumlah cawan kopi yang diminum pada setiap hari dan jenis kopi yang sering diambil. Hasilnya mendapati seramai 44.1 peratus peserta sering mengambil kopi segera. Manakala, 18.4 peratus mengambil kopi tanah (kisar) dan 15.2 peratus mengambil kopi tanpa kafein.

Selebihnya, iaitu 22.4 peratus daripada peserta dilaporkan tidak meminum kopi dan dijadikan sebagai kumpulan pembanding. Bagi setiap jenis kopi, para penyelidik membahagikan para peserta kajian kepada enam kategori dengan bergantung kepada pengambilan cawan harian iaitu 0, kurang 1, 1, 2 sehingga 3, 4 sehingga 5, dan lebih 5.

Seterusnya, para penyelidik membuat pemerhatian lanjutan terhadap status kesihatan para peserta selama 12.5 tahun dan menentukan tahap kesihatan mereka kemudiannya dengan merujuk kepada kod ICD (Pengkelasan Penyakit Antarabangsa) pada rekod perubatan dan kematian.

Kajian ini mengambil kira faktor lain yang mempengaruhi risiko masalah kardiovaskular, termasuk umur, jantina, pengambilan alkohol, pengambilan teh, obesiti, kencing manis, tekanan darah tinggi, apnea tidur obstruktif, dan status merokok.

Hasilnya melaporkan bahawa mereka yang biasa meminum kopi yang dikisar, segera atau tanpa kafein mempunyai risiko rendah untuk menghidap penyakit kardiovaskular dan kematian awal berbanding mereka yang bukan peminum kopi.

Berdasarkan pemerhatian, pengambilan dua sehingga tiga cawan kopi sehari, tanpa mengira jenis kopi, secara konsisten dapat mengurangkan risiko terbesar dalam penyakit kardiovaskular, jantung koronari, lemah jantung, dan kematian akibat sebarang sebab.

Selain itu, para penyelidik mendapati bahawa kopi tanah dan kopi segera, dikaitkan juga dengan risiko aritmia yang lebih rendah termasuklah fibrilasi atrium buat mereka yang mengambil dua ke tiga cawan kopi setiap hari.

Aritmia ialah keadaan apabila jantung berdegup terlalu perlahan, terlalu cepat, atau tidak teratur. Menurut Pusat Kawalan dan Pencegahan Penyakit (CDC), fibrilasi atrium ialah jenis aritmia jantung yang kebiasaannya dirawat.

Secara normanya, jantung perlu berdegup secara berirama untuk melancarkan urusan peredaran darah ke seluruh badan. Tempoh jantung berehat antara degupan dipanggil refraktori. Kemudian, penghasilan reseptor adenosin yang terdapat pada sel jantung akan memendekkan tempoh refraktori yang menyebabkan meningkatnya risiko aritmia.

Kajian sebelum ini pernah mencadangkan bahawa kafein berjaya menyekat reseptor adenosin dengan berkesan dan menyebabkan jantung terlindung daripada kesan adenosin. Oleh itu, hasil kajian ini turut menunjukkan hasil yang sama terhadap kopi berkafein dan kesan sebaliknya bagi kopi tidak berkafein.

Secara umum, Prof. Peter Kistler, yang merupakan pengarang kajian dan ketua institut di Melbourne, Australia ini menjelaskan bahawa,

“Realiti sebenarnya ialah kopi harus dianggap sebagai sebahagian daripada diet yang sihat. Orang ramai tidak sepatutnya berhenti meminum kopi jika mereka menghidap sebarang bentuk penyakit berkaitan dengan jantung, termasuklah gangguan irama jantung, melainkan sekiranya mereka merasakan secara peribadi kesan tertentu apabila meminum kopi dengan gejala penyakit mereka. Selain itu, kajian ini tidak menunjukkan bahawa jika anda mempunyai penyakit jantung, anda harus mula minum kopi. Tetapi, jika anda sudah menjadi peminum kopi, anda perlu yakin bahawa tindakan ini bukan sahaja selamat, tetapi juga melindungi diri anda.”

Susulan artikel kajian ini dikeluarkan, seorang pakar jantung, iaitu Dr. Eric Topol telah menciap di ruang twitternya seperti berikut :

KESIMPULAN

Walaubagaimanapun, setiap kajian pasti ada limitasinya. Bagi kajian ini, para penyelidik telah mengesan beberapa kekangan ketika menilai hasil kajian.

Pertama, tidak semua peserta, data mereka digunakan kerana faktor ketirisan data iaitu data tidak lengkap.

Kedua, terdapat risiko pelaporan berat sebelah kerana kebarangkalian sepanjang tahun-tahun peserta dipantau, terdapat segelintir yang meminum lebih daripada satu jenis kopi setiap hari.

Ketiga, para penyelidik mengakui bahawa sistem yang digunakan untuk mengesan kesihatan peserta terdedah kepada ralat.

Keempat, biarpun pengambilan alkohol dan teh oleh para peserta dipertimbangkan dalam analisis, tetapi komponen-komponen lain dalam diet peserta mungkin telah memberi kesan kepada hasil kesihatan mereka.

Kelima, kajian ini mungkin hanya terpakai kepada mereka yang sama ciri dengan populasi kajian.

Sumber olahan dan rujukan :


Ini 7 panduan menjadi seorang ahli farmasi berjaya!

Apabila berkunjung ke klinik atau hospital untuk mendapatkan rawatan kesihatan, pasti akan dibekalkan ubat-ubatan.

Tahukah anda, individu yang membekalkan ubat-ubatan itulah digelar sebagai ahli farmasi dan hanya petugas barisan hadapan ini sahaja yang dibenarkan untuk berbuat demikian.

Hal ini kerana mereka sudah ditauliahkan dalam bidang berkenaan, jadi mereka sudah sedia maklum dan pakar dalam selok-belok produk kesihatan yang dibenarkan mengikut piawaian.

Justeru, minggu ini, Sinar Bestari menghubungi Guru Cemerlang Sains, Sekolah Menengah Kebangsaan (SMK) Krubong, Melaka, Mohd Raimi Rahim, 36, untuk membincangkan topik kerjaya sebagai ahli farmasi.

Menurutnya, jika pelajar berminat untuk menyambung pengajian dalam bidang farmasi adalah lebih baik jika memilih aliran Sains Tulen apabila memasuki Tingkatan Empat.

“Sememangnya, Sains merupakan subjek utama yang menjadi asas kepada seorang ahli farmasi.

“Ini kerana mata pelajaran seperti Biologi dan Kimia yang dipelajari di dalam bilik darjah menjadi satu batu asas kepada pelajar-pelajar untuk mendalami bidang penghasilan ubat-ubatan yang menggunakan bahan kimia terkawal.

“Tanpa pemahaman yang kukuh dalam subjek ini, mana mungkin pelajar-pelajar mampu menamatkan pengajian dalam bidang farmasi,” katanya.

Mohd Raimi berpesan kepada adik-adik yang menyimpan impian untuk menjadi ahli farmasi agar berusaha secara konsisten dalam pelajaran.

“Memang sudah menjadi lumrah untuk berjaya, pasti akan ada banyak cabaran, dugaan dan halangan.

“Yang penting belajar bersungguh-sungguh dan rajin menelaah semua subjek termasuk Biologi dan Kimia.

“Kebolehpasaran graduan dalam bidang ini sangat tinggi, jadi saya yakin tidak akan ada graduan dalam bidang farmasi akan menganggur pada masa hadapan,” ujarnya.

Untuk itu, disertakan tujuh panduan untuk menjadi seorang ahli farmasi yang berjaya. Jom kita lihat.

Asas kepada ilmu farmasi ini telah diajar sejak pelajar berada di Tingkatan Dua dalam mata pelajaran Sains, Bab 2: Kesihatan Manusia dan diteruskan semasa di peringkat menengah atas dalam mata pelajaran Biologi serta Kimia dalam Bab 5: Bahan Kimia Untuk Pengguna. Semua pengetahuan ini diperlukan semasa pengajian di peringkat ijazah dalam bidang farmasi. Mereka akan mempelajari secara meluas mengenai topik berkaitan Sains, Kimia perubatan dan Biokimia kepada farmakologi dan imunologi.

Preskripsi adalah satu dokumen rasmi yang dikeluarkan oleh pakar perubatan ataupun doktor bertujuan membekalkan ubat terkawal kepada pesakit. Semua ubat-ubatan yang perlu diambil oleh pesakit di klinik atau hospital akan ditulis di atas preskripsi tersebut. Ia amat penting bagi memastikan rawatan kepada pesakit dapat diberikan dengan betul dan tepat.

Di Malaysia, perubatan tradisional yang menggunakan tumbuh-tumbuhan, haiwan dan bahan semula jadi telah diamalkan sejak turun-temurun. Ahli farmasi perlu menjadi seorang yang berfikiran terbuka dan tidak menolak keberkesanan ubat-ubatan ini sebagai salah satu alternatif untuk merawat penyakit. Contohnya, lidah buaya untuk merawat kulit terbakar, penggunaan halia dapat mengurangkan angin dalam badan dan daun bunga raya untuk rawatan sakit kepala.

Kemahiran komunikasi secara berkesan amat penting dalam segala bidang pekerjaan. Di samping itu, seorang ahli farmasi perlu mempelajari ilmu psikologi dan kaunseling untuk meyakinkan pesakit mengenai penggunaan ubat mengikut preskripsi yang betul, pada masa sama memahami situasi pesakit dengan membina hubungan emosi yang bagus.

Sejak di bangku sekolah, kemahiran ini perlu diasah dengan pembabitan aktif dalam kelab, persatuan dan badan beruniform. Ahli farmasi perlu menjadi pendengar aktif kerana perlu memberi reaksi yang sesuai terhadap segala tindak balas pesakit secara lisan ataupun bahasa badan. Ahli farmasi juga perlu memberikan respon melalui isyarat bukan lisan seperti membuat hubungan mata, mengangguk, senyuman dan ekspresi muka untuk benar-benar mendalami emosi pesakit.

Daya tahan dan stamina yang kuat mampu membantu ahli farmasi untuk kekal aktif bagi jangka masa yang panjang dan tidak mudah berasa letih semasa menjalankan tugas. Ini disebabkan pesakit hadir untuk mendapatkan rawatan ke klinik atau hospital tanpa mengira masa.

Menurut Akta Pendaftaran Ahli Farmasi 1951, setiap graduan dalam bidang farmasi ini perlu menjadi ahli farmasi yang berdaftar dengan Lembaga Farmasi Malaysia. Setelah tamat pengajian di IPT akan diikuti dengan program ‘housemanship’ selama setahun. Latihan wajib ini boleh dilakukan di institusi-institusi seperti hospital, unit penguatkuasaan farmasi, Biro Kawalan Farmaseutikal Kebangsaan dan syarikat farmaseutikal atau kedai farmasi komuniti yang dibenarkan oleh Bahagian Farmasi di Kementerian Kesihatan (KKM).

Sumber gambar : https://sumberkini.my/persatuan-ahli-farmasi-malaysia-puji-usaha-kj/


Ini rupanya sebab ikan paus tidak kerosakan otak ketika menyelam!

‘Big Miracle’ ialah drama pada tahun 2012 berdasarkan peristiwa sebenar ‘Operation Breakthrough’, usaha antarabangsa untuk menyelamatkan sekumpulan ikan paus kelabu yang terperangkap dalam ais Alaska. Peristiwa ini menunjukkan kepada kita mengenai kaedah altruistik tentang bagaimana manusia mampu berinteraksi dengan ikan paus untuk menyelamatkan nyawa secara literal. Kebanyakan masa, ikan paus tidak memerlukan bantuan manusia. Ikan-ikan paus telah berjaya mengevolusi berjuta-juta tahun lamanya dan membiak di dalam air.

Sementara ikan-ikan paus terbesar tidak mempunyai banyak pemangsa semulajadi, ikan-ikan paus masih menghadapi ancaman tekanan air di paras kedalaman air yang diselami.

Terbaru, sekumpulan saintis daripada Universiti British Columbia mungkin telah menyelesaikan misteri biologi ikan paus dalam persoalan bagaimana ikan paus berjaya berenang pada kedalaman yang hebat selama berjam-jam pada satu masa tanpa mengalami kerosakan otak.

Para saintis telah lama tertanya-tanya tentang rangkaian kompleks arteri dan urat mengelilingi otak dan tulang belakang ikan paus yang dipanggil retia mirabilia, atau jaring yang indah.

Apabila mamalia darat berusaha berlari, memburu, atau berjuang untuk hidup, mamalia darat akan mengalami lonjakan tekanan darah di otak yang dipanggil pulses. Hal ini menyebabkan tekanan dalam arteri mungkin menjadi berbeza secara drastik daripada dalam vena dan mengakibatkan kerosakan pada otak. Dipercayai juga bahawa perbezaan tekanan seperti ini pada manusia boleh mengakibatkan demensia.

Melihat kepada perbezaan yang berlaku pada mamalia, kita boleh menjangkakan mamalia-mamalia ini akan menghadapi kerosakan otak. Hakikatnya, tidak. Keadaan ini adalah disebabkan oleh mamalia darat telah berupaya mengawal denyutan tekanan melalui pernafasan. Keadaan yang sama turut berlaku pada ikan paus ketika mereka selam di dalam air.

Menurut saintis utama dalam kajian ini, Dr. Lillie, ikan paus menahan nafas apabila menyelam dan berenang, sekaligus memperlihatkan kepada kita bahawa ikan paus tidak menggunakan sistem pernafasan untuk tangani tekanan ini, berbeza dengan mamalia darat. Ikan-ikan paus mempunyai kaedah lain untuk hidup di dalam tekanan.

Bayangkan kita berlari di sekitar kawasan kejiranan selama berjam-jam lamanya pada satu masa, sambil menahan nafas. Ketika itu, denyutan tekanan ada tetapi keupayaan untuk mengawalnya melalui pernafasan tidak. Dalam keadaan yang sama, maka, ikan paus terpaksa menggunakan kaedah lain dan detik inilah melibatkan retia mirabilia.

Dr. Lillie dan kumpulan penyelidiknya mencadangkan bahawa saluran khusus di otak disesuaikan sebagai kaedah baru untuk ikan paus mengawal denyutan tekanan semasa ikan paus menyelam. Dikatakan bahawa tindakan ini dikenali sebagai mekanisma pemindahan nadi. Daripada bertindak melegakan tekanan, retia bertindak memindahkan tekanan dalam arteri, melalui jaringan kompleks dan masuk ke dalam vena.

Para saintis ini telah menguji hipotesis dengan menggunakan model berdasarkan morfologi retia daripada 11 spesis ikan paus yang berbeza.

Dalam setiap kes, mereka mendapati struktur itu mencukupi untuk melindungi otak daripada denyutan tekanan 97 peratus pada masa itu. Manakala, tiga peratus yang berlarutan itu boleh mewakili beberapa struktur atau proses lain yang belum dikenal pasti, atau ia boleh menjadi anomali pemodelan.

Hal ini bergantung kepada keyakinan para saintis pada data yang didapati, tanpa beroperasi pada ikan paus hidup. Menurut para saintis tersebut, mereka tidak berminat untuk melakukannya atas sebab moral dan etika, sepertimana yang disiarkan dalam akhbar dari Universiti British Columbia.

Namun, itu tidak bermakna pencarian ilmu telah berakhir. Kumpulan penyelidik itu kini berminat untuk meneroka bagaimana toraks mengawal tekanan air pada paru-paru semasa menyelam.

Olahan dan terjemahan daripada artikel di portal syfy.com, “NOW WE KNOW WHY WHALES DON’T GET BRAIN DAMAGE WHILE DIVING”, di pautan https://www.syfy.com/syfy-wire/now-we-know-why-whales-dont-get-brain-damage-while-diving.

M. A. Lillie, A. W. Vogl, S. G. Gerard, S. Raverty, R. E. Shadwick. Retia mirabilia: Protecting the cetacean brain from locomotion-generated blood pressure pulses. Science, 2022; 377 (6613): 1452 DOI: 10.1126/science.abn3315

Sumber foto : Laman Edisi Viral


Melihat Gajah Quantum

Pada 4 Oktober 2022, Hadiah Nobel dalam bidang Fizik telah dianugerahkan kepada tiga orang tokoh utama dalam bidang Fizik Quantum, iaitu Alain Aspect, John Clause dan Anton Zeilinger.

Nama-nama ini mungkin tidak pernah didengari masyarakat umum, namun bagi mereka yang berada dalam bidang Fizik Quantum, rata-rata mengatakan bahawa hadiah Nobel untuk mereka bertiga adalah sesuatu yang “long overdue” — mereka sememangnya layak untuk mendapat anugerah paling berprestij dalam sains hasil dari eksperimen yang mereka lakukan.

Hadiah Nobel pada tahun ini terasa dekat di hati saya. Hal ini adalah kerana hasil kajian mereka merupakan antara bahan bacaan utama sewaktu saya membuat Ijazah Sarjana di Universiti Kebangsaan Malaysia (UKM).

Pada waktu itu, saya ingin fokus kepada satu subtopik yang dipanggil “Bohmian Mechanics”, satu interpretasi lain bagi matematik yang lahir dari Fizik Quantum. Idea ini bermula dari zaman Ijazah Sarjana Muda lagi, sewaktu saya mempelajari idea bahawa Fizik Quantum itu sifatnya adalah kebarangkalian (probabilistic), dan saya tidak menyukai idea itu.

Saya mula melihat kepada interpretasi lain yang wujud dalam Mekanik Quantum, dan saya kira Mekanik Bohmian adalah apa yang paling hampir dengan apa yang saya faham (atau ingin fahamkan) tentang alam dan fizik.

Ternyata masih banyak yang perlu saya pelajari, apabila saya sedar bahawa tiada Interpretasi Quantum yang sebenar-benarnya boleh memuaskan hati kita.

Interpretasi yang diterimapakai oleh ahli fizik moden (dan yang tidak saya senangi) sekarang adalah Interpretasi Copenhagen, yang bukanlah sebenarnya satu interpretasi, namun lebih kepada semangat orang-orang di Copanhagen, bahawa Fizik Quantum itu sifatnya adalah kebarangkalian, dan tiada keperluan untuk pergi lebih jauh dari itu.

Dari Interpretasi Copenhagen-lah wujudnya perkataan “shut up and calculate” yang mahsyur dalam Fizik Quantum itu sendiri.

Mungkin saya terpengaruh dengan Einstein, atau mungkin bias saya sendiri, namun apabila alam sudah sering dipertontonkan kepada saya wujud dalam bentuk yang deterministik, cubaan untuk menggambarkan alam dalam bentuk kebarangkalian adalah teramat janggal bagi saya.

Adakah bulan akan kekal berada di atas sana, sama ada kita memerhatikannya atau tidak, atau adakah ia “mungkin ada, mungkin tiada”? Mustahil Bulan itu “mungkin ada dan mungkin tiada”.

Mustahil!

Ia akan tetap berada di atas sana, tidak kisahlah sama ada kita sedang memerhatikannya atau tidak.

Namun dalam Fizik Quantum, sifat sesuatu partikel itu wujud dalam bentuk kebarangkalian.

Elektron, sebagai contoh, mempunyai sifat quantum yang istimewa, iaitu spin. Spin suatu elektron boleh diterangkan dalam dua arah, selalunya dalam bentuk atas dan bawah (up and down state).

Masalah utama dalam Fizik Quantum adalah, selagi mana pencerapan (measurement) belum dibuat ke atas elektron tersebut, spin elektron tersebut akan wujud dalam bentuk kebarangkalian, dan elektron itu sendiri dikatakan wujud dalam bentuk Superposisi Quantum — ia memiliki kedua-dua spin, atas dan bawah secara serentak.

Ini merupakan idea awal yang diajarkan dalam kelas Fizik Quantum, dan walau bagaimana ganjil sekalipun kita memikirkan satu elektron mempunyai dua spin berlainan arah serentak, elektron dalam bentuk quantum ini wujud, dan ia dipanggil Qubit — singkatan kepada Quantum Bit.

Kembali kepada saya, pencarian saya dalam Mekanik Bohmian menemukan saya kepada hasil kerja ketiga-tiga Nobel Laureate tahun ini, dan yang lebih penting, orang yang mengasaskan teori kepada kerja mereka, iaitu John Stewart Bell.

John Bell tertarik dengan hujahan EPR yang dibuat oleh kumpulan Einstein. Dalam makalah EPR, Einstein menyatakan bahawa Fizik Quantum pada waktu itu masih lagi belum sempurna — masih lagi ada perkara lain yang diperlukan, satu “punca tersorok”, atau hidden variable, yang diperlukan untuk melengkapkan Fizik Quantum.

Bell juga pada waktu itu tertarik dengan Mekanik Bohmian, kerana Mekanik Bohmian adalah teori punca tersorok yang tak setempat (non local hidden variable theory).

Pada masa yang sama, John von Neumann, seorang ahli matematik ternama, turut mengeluarkan pembuktian matematik bahawa kewujudan punca tersorok dalam Fizik Quantum adalah mustahil.

Meskipun berminat dengan idea punca tersorok, Bell mendapati bahawa teori tersebut bermasalah. Bell menerbitkan makalah “On the Problem of Hidden Variables in Quantum Mechanics” (1966) bagi membincangkan masalah ini, dan menyerang pembuktian von Neumann.

Ujikaji makmal mula dibuat untuk menyemak matematik yang dihasilkan oleh John Bell. Pemenang hadiah Nobel tahun ini, kesemuanya berkaitan dengan pembuktian Bell dan asas binaan Fizik Quantum yang melibatkan punca tersorok.

Clauser etc (1969) memperkenalkan idea eksperimen bagi menyemak idea John Bell, dan Stuart Freedman (1972) melaksanakan eksperimen itu serta membuktikan bahawa berlaku kontradiksi antara Teorem Bell dan Mekanik Quantum.

Alain Aspect (1982) pula menutup kelompongan kajian Clauser, dan Anton Zeilinger serta pasukannya membuat banyak eksperimen yang mengaplikasikan Kebergusutan Quantum (Quantum Entanglement) untuk teleportasi quantum. Kesemua eksperimen ini bermain dengan Teorem Bell.

Pembuktian mereka ini menghasilkan revolusi dalam Fizik Quantum, kerana kebanyakan penganut mazhab Copenhagen mengambil pencabulan Teorem Bell ini sebagai petanda bahawa sememangnya tiada keperluan untuk mengetahui realiti sebenar yang sedang berlaku sewaktu cerapan sedang dibuat, i.e: anti-realist view.

Selagi belum dicerap, tiada keperluan untuk kita tahu sama ada spin elektron itu adalah ke atas atau ke bawah. Elektron wujud dengan spin ke atas dan ke bawah serentak? Tiada masalah.

Bagi kumpulan punca tersorok pula, pembuktian Teorem Bell ini telah membunuh teori punca tersorok setempat (local hidden variable theory), tetapi ia menjadi petanda bahawa mungkin alam semesta ini bersifat tidak setempat.

Teori punca tersorok tak setempat (non local hidden variable theory) pula, sekiranya benar, membawa implikasi bahawa alam semesta membenarkan informasi untuk bergerak lebih laju dari cahaya, sekaligus melanggar aksiom asas Teori Relativiti Khusus (tiada apa yang bergerak lebih laju dari cahaya), serta melawan Einstein secara terus.

Melawan Teori Relativiti Khusus juga pada dasarnya melahirkan semula fenomena tindakan sesaujana (action at a distance), serta menghapuskan makna sebab-akibat (causality).

Mengakhiri tulisan ini, saya pernah ditanya oleh sahabat saya, setelah menghabiskan Ijazah Sarjana saya.

“Eilham, hang rasa Bohmian Mechanics tu betul ka?”

“Hang pernah dengar pasal sekumpulan orang buta cuba melihat gajah dak?”

“Pernah. Orang buta tu semua pegang gajah tu pada lain-lain bahagian, dan dema bagi ciri yang ada pada bahagian tu, tapi semua salah.”

“Itulah jugak yang aku fikir pasal Fizik Quantum ni. Lepas belajar Bohmian Mekanik, aku cenderung cakap yang kita (manusia) sekarang adalah dalam keadaan orang buta tu. Aku semak banyak interpretasi lain, tapi aku rasa macam kita ni tengah sesat.

Satu-satunya cara untuk kita nampak bentuk gajah (Quantum) tu sekarang adalah dengan matematik dan eksperimen. Selagi mana belum ada orang yang celik yang mampu lihat keseluruhan gajah tu, kita akan kekal dalam keadaan sekarang.”

Nobel Prize 2022 — https://www.nobelprize.org/prizes/physics/2022/press-release/

Max Planck: The Reluctant Revolutionary — https://dept.math.lsa.umich.edu/~krasny/math156_article_planck.pdf

Is the moon there when nobody looks? Reality and the quantum theory — https://physicstoday.scitation.org/doi/pdf/10.1063/1.880968

History: Shut up and Calculate! — https://www.researchgate.net/publication/259653570_History_Shut_up_and_calculate

On the Einstein Podolsky Rosen Paradox — https://cds.cern.ch/record/111654/files/vol1p195-200_001.pdf

On the Problem of Hidden Variables in Quantum Mechanics — https://csiflabs.cs.ucdavis.edu/~gusfield/Bell-Von-Neuman.pdf

Experimental Test of Local Hidden-Variable Theories — https://escholarship.org/content/qt2f18n5nk/qt2f18n5nk.pdf

Proposed Experiment to Test Local Hidden-Variable Theories — https://journals.aps.org/prl/pdf/10.1103/PhysRevLett.23.880

Bell’s Theorem without inequalities — https://www.physik.uni-bielefeld.de/~yorks/qm12/ghsz.pdf

Experiment and the foundations of quantum physics — https://citeseerx.ist.psu.edu/viewdoc/download?doi=10.1.1.710.5489&rep=rep1&type=pdf

Experimental Realization of Einstein-Podolsky-Rosen-Bohm Gedankenexperiment: A New Violation of Bell’s Inequalities — https://journals.aps.org/prl/pdf/10.1103/PhysRevLett.49.91


Semangat gadis OKU kerdil ini mencabar diri sambung belajar untuk lebih berdikari wajar diteladani!

Demi mencabar diri lebih berdikari, seorang pelajar Orang Kurang Upaya (OKU) kerdil mengambil keputusan menyambung pelajaran dalam jurusan Sarjana Muda Psikologi Dengan Pembangunan Manusia di Universiti Teknologi Malaysia (UTM) di sini.

Nur Hanis Zainalabidin, 19, penghidap pseudoachondroplasia iaitu gangguan pertumbuhan tulang atau kerdil sejak dilahirkan berkata kepercayaan yang diberikan ibu dan bapanya menjadi pembakar semangat sekali gus mengetepikan soal kekurangan dirinya untuk berjaya.

“Ini kali pertama saya masuk asrama dan berjauhan dari keluarga, saya rasa boleh berdikari. Kalau tidak sekarang, bila lagi (berdikari)?”

Gadis berasal dari Parit Sulong, Batu Pahat dengan berketinggian 121 sentimeter (cm) itu berkata pergerakannya adalah terhad dan perlu menggunakan tongkat selain mudah berasa penat jika berjalan lebih daripada 200 meter (m) sehingga kadangkala boleh menyebabkan dirinya mengalami demam.

Bagaimanapun, Nur Hanis berkata keadaan itu tidak menjadi halangan bagi dirinya yang berazam mendapatkan keputusan cemerlang selain bercita-cita untuk berkhidmat dalam bidang sumber manusia.

Sementara itu, Nur Billahizzah Razib, 20, OKU penghidap cerebral palsy kerana gangguan saraf tulang belakang pula teruja serta tidak sabar untuk memulakan pengajian dalam bidang Sarjana Muda Sains Pembangunan Sumber Manusia.

Anak kedua daripada tiga beradik berasal dari Seri Medan, Batu Pahat itu berkata dia boleh berjalan dengan normal, namun mudah berasa penat dan berharap dapat menjalani pengajian di universiti berkenaan dengan lancar.

“Kebiasaannya, saya akan berasa sakit jika terlalu penat seperti lenguh di bahagian belakang badan. Syukur saya dapat melanjutkan pengajian di sini kerana setiap tahun saya perlu menjalani pemeriksaan di Hospital Sultanah Aminah (HSA),” katanya.

Terdahulu, Naib Canselor UTM Prof Datuk Dr Ahmad Fauzi Ismail berkata universiti itu menerima 3,558 pelajar Sarjana Muda Sepenuh Masa bagi sesi akademik 2022/2023.

Beliau berkata daripada jumlah itu, sebanyak 3,401 pelajar akan mendaftar pengajian di kampus UTM di sini dan 157 pelajar pula di UTM Kuala Lumpur.

Ahmad Fauzi berkata sebanyak 567 pelajar antarabangsa dari 35 negara antaranya Bangladesh, Brunei Darussalam, China, Ekuador, Indonesia, Mesir, Pakistan dan Yemen juga mendapat tawaran mengikuti pengajian di UTM untuk sesi akademik baharu kali ini. – Bernama

Kredit : Bernama


Mahasiswa perlu pegang teguh dengan 3K ini untuk berjaya!

SEJAK minggu lalu bermulalah pendaftaran pelajar baharu ke universiti. Kampus yang agak suram sebelum ini akan kembali meriah dengan pelbagai rupa dan gaya pelajar.

Keadaan ini tentu sahaja menggembirakan apatah lagi peluang menjadi seorang pelajar universiti perlulah dihargai. Malah, ia tidak dimiliki oleh semua orang. Sejak di bangku sekolah, kita sentiasa dimotivasikan untuk belajar hingga ke menara gading.

Jadi, hargai dan syukurilah saat anda mendaftar sebagai pelajar universiti. Berapa ramai di luar sana yang mengimpikan kad pelajar yang tertera nombor dan gambar mereka. Berapa ramai yang bercita-cita untuk berpeluang masuk ke dewan kuliah dan konsultasi bersama pensyarah.

Peluang ini perlu digunakan oleh pelajar dengan sebaik mungkin. Kehidupan sebagai mahasiswa hanya akan dirasai sekali seumur hidup dan tidak akan sama pengalamannya, walaupun nanti berpeluang melanjutkan pelajaran pada peringkat pasca siswazah.

Pelajar perlu memasang niat yang tulus untuk benar-benar berusaha untuk menuntut ilmu. Perkataan menuntut ilmu sangat sesuai digunakan kerana itu menggambarkan kesungguhan yang perlu ada dalam diri seorang pelajar.

Pengalaman berada di universiti juga perlu digunakan untuk mengasah bakat dan kemahiran yang ada. Seawal semester baharu ini semangat juang yang tinggi perlu dipasak.

Malaysia tidak mampu lagi untuk melahirkan kelompok pelajar 3K (kelas, kafe, kamar) yang rutin hariannya hanya ke kelas untuk menanda kehadiran, pergi ke kafe untuk mengisi perut seterusnya pulang ke kamar untuk rehat dan tidur. Mungkin juga perlu ditambah K yang keempat, iaitu K-pop.

Sebaliknya, pelajar perlu berpegang teguh dengan 3K yang baharu, iaitu pengetahuan (knowledge), kemahiran dan kerjaya. Ilmu pengetahuan adalah perkara utama yang harus menjadi agenda selama di kampus.

Ilmu ini perlu dilihat menembusi bukan hanya dimensi hafalan informasi dan teori, tetapi kemahiran mengaplikasikan ilmu dalam kehidupan seharian untuk manfaat sejagat.

Perancangan kerjaya juga diperlukan supaya pelajar jelas kursus mana yang lebih sesuai dengan kerjaya bakal diceburi pada masa hadapan.

Tidak salah untuk bekerja di bidang berlainan selepas bergraduasi, tetapi andai ada peluang untuk terus membuat perancangan kerjaya sejak di universiti lagi, ini boleh mencambahkan minat yang mendalam dalam kerjaya.

Minat disulami dengan kemahiran yang mantap bakal melahirkan graduan yang tahu selok belok kerjaya. Andai gagal merancang ia adalah kegagalan yang pertama.

Pelajar juga perlu sentiasa mengingati jasa, pengorbanan dan harapan tinggi ibu bapa. Ini adalah azimat yang perlu dipegang oleh pelajar supaya tidak terleka dengan kebebasan yang ada di alam kampus. Janganlah diri terbawa-bawa dengan hedonisme yang melampau atau gaya hidup hipster penuh tipu daya.

Harapan ibu bapa dan pensyarah perlu sentiasa menjadi pegangan supaya pelajar tidak tenggelam dalam menghadapi kehidupan di alam kampus. Sesungguhnya kejayaan seseorang itu bukanlah bergantung kepada bilangan A atau tinggi rendah markahnya, namun seseorang itu berjaya andai sudah berusaha dan tidak pernah mengalah.

Adalah diharapkan universiti bukan sahaja menjadi medan menimba ilmu, malah medan membentuk diri menjadi insan yang lebih baik.

Doa rakyat perlu ada untuk generasi muda yang bakal memimpin negara suatu hari nanti adalah mereka yang berilmu, berdisiplin dan bertakwa.

Buktikan anda adalah generasi harapan kami.

Dr Mashitah Abdul Mutalib, Universiti Sains Islam Malaysia

Kredit : Berita Harian

Kredit gambar : https://www.w2ssolutions.com/blog/the-best-practices-and-ensure-our-efforts-are-successful-in-providing-a-best-app-that-adds-value-for-your-business/


10 tahun pengajian, umur 80 tahun berjaya genggam ijazah PhD!

Kuala Lumpur: Faktor usia bukan penghalang untuk menamatkan pengajian di peringkat tertinggi sehingga berjaya menggenggam segulung Ijazah Doktor Falsafah (PhD) pada usia 80 tahun. Yeop Ali Mohd Dobi yang memulakan pengajian di peringkat PhD sejak 10 tahun lalu pada usia 70 tahun, terus komited untuk menjayakan walaupun berdepan pelbagai cabaran.

Hasrat bekas Pengurus Besar sebuah bank tempatan ini untuk melanjutkan pengajian PhD bagi memastikan masanya sentiasa terisi ketika usia emasnya, untuk mempelajari perkara baharu.

“Ketika tempoh persaraan saya 15 tahun lalu, saya pernah diserang strok ringan (mild stroke) dan pada ketika itu saya nekad untuk melakukan sesuatu bagi untuk mengisi hari-hari persaraan saya. Selepas pulih, saya terus lanjut pengajian PhD pada usia 70 tahun dan pada usia 80 tahun saya berjaya menamatkannya,” katanya kepada Astro AWANI pada Sabtu.

Dalam majlis Konvokesyen Asia E University (AeU) di ibu negara pada Sabtu, kajian Yeop Ali berkaitan perniagaan Pos Malaysia Bhd dan perkhidmatan pelanggan penghantaran Pos Laju turut dinobatkan sebagai Kajian Terbaik 2022.

Menceritakan pengalaman 10 tahun yang begitu bermakna bagi menamatkan pengajian PhD ini, Yeop Ali sentiasa menghabiskan masanya di perpustakaan dan berdiskusi bersama rakan serta penyelia pengajian.

“Saya seorang old-fashioned, saya jarang gunakan internet untuk cari maklumat, banyak informasi yang saya dapat dari perpustakaan, di situ saya banyak meluangkan masa. Pada permulaan pengajian, seramai 200 rakan berjuang untuk tamatkan PhD, namun hanya 10 sahaja yang tamat, ada rakan-rakan seusia saya tidak sempat tamatkan kerana uzur dan ada yang meninggal dunia,” katanya.

Minatnya terhadap ilmu dan pengajian akademik sejak muda lagi apabila turut memegang dua Ijazah Sarjana iaitu Sarjana Sains dan Perniagaan dan Sarjana Pengurusan Hospitaliti dan Pelancongan dari University of Strathclyde, United Kingdom.

Mengenang kembali keputusannya di peringkat sekolah tidaklah membanggakan, namun ketika sudah bekerja, beliau akui hanya pendidikan mampu untuk mengembangkan kerjaya.

“Ketika di bangku sekolah di Kolej Sultan Abdul Hamid (KSAS) Alor Setar, saya hanya dapat Gred ketiga sahaja, kemudian saya bekerja. Hasil pendapatan itu saya simpan dan gunakan untuk sambung pengajian di United Kingdom tanpa sebarang tajaan dan saraan daripada keluarga,” jelasnya.

Jelas beliau, sebilangan besar pendapatannya ketika bekerja banyak digunakan untuk menimba ilmu dan melakukan kajian akademik.Anak sulung kepada tujuh adik beradik yang berasal dari Pengkalan Pegoh, Ipoh ini akui, usaha untuk tamatkan pengajian tidak akan terhasil tanpa sokongan daripada keluarga.

Ketika ini, beliau giat menjadi panel forum serta seminar bagi memberi inspirasi kepada golongan muda yang masih punyai keupayaan untuk melanjutkan pengajian di peringkat tertinggi.

Yeop Ali juga kini aktif menjadi penyelidik akademik bersama penyelia pengajiannya Prof Oo Yu Hock dan berharap jika diberikan peluang untuk menjadi tenaga pengajar di mana-mana institusi pengajian tinggi.

Sumber : Berita Awani


Apa nak buat dengan gajet-gajet lama dan sisa elektronik yang lain?

Dalam dua bulan lalu, Apple, Google dan Samsung telah melancarkan telefon pintar baru dan peranti lain dengan matlamat bahawa para pengguna akan menaik taraf telefon pintar dan peranti mereka menjelang cuti. Tetapi dalam proses itu, syarikat-syarikat ini dan syarikat seumpama mereka mungkin juga menambah masalah yang sudah meningkat, iaitu sisa elektronik.

Jangka hayat yang terhad bagi alat-alat berteknologi ditambah pula dengan beberapa pilihan untuk membaiki peranti yang lebih lama, telah menyebabkan isu e-sisa meningkat saban tahun. Data United Nation menunjukkan bahawa dunia telah menghasilkan 53.6 juta tan metrik e-sisa pada tahun 2019, dan hanya 17.4% daripadanya telah dikitar semula.

Oleh itu, hari Jumaat yang menandakan hari E-Sisa Antarabangsa menjadi peluang tahunan untuk memikirkan kesan sisa elektronik dan bertindak ke arah membaiki atau mengitar semula sisa-sisa ini. Sebuah organisasi yang berpangkalan di Brussels yang menerajui Forum Waste Electrical and Electronic Equipment (WEE) sejak 2018, meletakkan fokus tahun ini pada tindakan menguruskan e-sisa kecil yang mungkin disimpan oleh ramai orang secara tidak sengaja, termasuk telefon bimbit lama, fon kepala, alat kawalan jauh dan tetikus komputer.

Isu e-sisa ini adalah lebih daripada sekadar membersihkan ruang dalam laci sampah anda.

Agensi Perlindungan Alam Sekitar AS berkata sebahagian besar e-sisa dihantar ke negara membangun yang tidak mempunyai keupayaan untuk menolak proses import atau infrastruktur ini untuk mengitar semulanya dengan selamat. Pertubuhan Kesihatan Sedunia juga memberi amaran bahawa kanak-kanak sering menggunakan tangan kecil mereka untuk memproses e-sisa ini untuk mencari unsur-unsur berharga seperti tembaga, perak dan banyak lagi. WHO menyatakan bahawa lebih 18 juta kanak-kanak terdedah kepada pelbagai kesan kesihatan negatif apabila mereka terlibat dalam industri pemprosesan e-sisa tidak formal ini.

Maka, berikut merupakan beberapa langkah yang boleh diambil untuk mengurus telefon lama, komputer riba dan pengecas yang anda simpan di rumah untuk meringankan beban e-sisa.

Jika anda tinggal di kawasan yang menawarkan perkhidmatan pelupusan e-sisa (sama ada melalui tarikh pengambilan tertentu atau di lokasi penghantaran), pakar mengatakan bahawa hal itu antara cara paling mudah dan paling intuitif untuk mengosongkan alat lama.

Pelbagai pihak telah muncul dalam beberapa tahun belakangan ini untuk memberi pilihan kepada pengguna dalam hal melupuskan peranti secara bertanggungjawab. Kumpulan e-Stewards dan Sustainable Electronics Recycling International masing-masing menawarkan perisian dalam talian untuk mencari pusat kitar semula yang telah diperakui oleh mereka.

Kesan kolektif kitar semula e-sisa boleh mengejutkan kita. Bagi setiap 1 juta telefon bimbit yang dikitar semula, EPA mengatakan bahawa 35,000 paun tembaga, 772 paun perak, 75 paun emas dan 33 paun paladium boleh diperolehi semula.

Jika anda tidak menemui pusat kitar semula berdekatan, senarai peruncit utama yang semakin meningkat, turut mempunyai program yang membolehkan pelanggan membawa masuk e-sisa untuk dikitar semula. Malah, banyak pengeluar, termasuk Apple (AAPL), mempunyai program yang menawarkan kredit atau kitar semula percuma sebagai pertukaran untuk alat dagangan terpakai. Google (GOOG), sebagai contoh, menawarkan pilihan untuk meminta label penghantaran percuma untuk mel dalam beberapa alat dan elektronik terpakai untuk dikitar semula.

Penyokong alam sekitar berkata langkah paling penting untuk menangani masalah e-sisa yang semakin meningkat adalah dengan mencuba untuk menggunakan elektronik anda selama mungkin.

Sementara pengeluar teknologi mendapat kecaman kerana taktik yang bertujuan untuk membuat anda menaik taraf alat elektronik anda, penggubal dasar baru-baru ini telah membuat perubahan untuk mendorong syarikat memudahkan pelanggan membaiki alat elektronik pengguna dan menyokong kebangkitan pergerakan Hak-untuk-Baiki.

Awal tahun ini, Apple dan Samsung melancarkan kedai pembaikan layan diri mereka, yang menawarkan alat ganti untuk pengguna yang mencari pembaikan-buat-sendiri untuk telefon pintar mereka. Google juga mengumumkan akan menawarkan bahagian Pixel tulen untuk DIY di kedai dalam talian tahun ini.

Artikel diterjemahkan daripada artikel “What to do with your old phones, gadgets and other e-waste” di portal CNN Business di pautan https://edition.cnn.com/2022/10/14/tech/e-waste-tips/index.html

Sumber gambar : Akhbar The Star


Inilah pandangan penemu ‘Fawzal Number’ tentang silibus matematik sekarang!

Di celah-celah kehangatan perdebatan rakyat Malaysia tentang kesukaran silibus Matematik sekarang, jom kita tengok apa pandangan Dr. Aid Fawzal atau nama panjangnya  Dr Ahmad Syahid Ahmad Fawzal yang merupakan penemu Nombor Fawzal dengan formulanya tersendiri.

Pandangan ini, beliau telah kongsikan di laman facebook peribadinya.

Menurut beliau, matematik ini menarik kerana fungsinya sebagai bahasa sains yang menceritakan keadaan alam. Setiap yang dilihat, boleh sahaja diceritakan dengan matematik, baik dalam aspek rupa bentuk, pergerakan, keadaan, dan kejadian. Kesemuanya mampu diterangkan dengan bahasa matematik. Jika anak-anak kecil dididik dengan baik untuk memahami alam menerusi bahasa matematik, pasti mereka akan suka matematik.

Walau bagaimanapun, Dr. Aid menyatakan bahawa adalah tidak mudah untuk sains alam ini dibawa ke atas kertas kerana beratnya matematik dek konsep-konsep yang perlu dipelajari. Maka, anak-anak ini memerlukan masa, bimbingan dan ketabahan. Berikutan itu, Dr. Aid menyatakan tiga pendapatnya,iaitu ;

Sambungannya, Dr. Aid memberikan contoh berdasarkan gambar berikut :

Gambar di atas menunjukkan soalan-soalan matematik kejuruteraan yang ringkas dan tidak berbelit. Maka, para pelajar dapat menyelesaikannya dengan mudah dan tidak pening.

Kemudian, beliau bawakan pula contoh kedua yang menceritakan kisah jerih-payahnya untuk mempelajari ilmu matematik sejak di bangku sekolah sehinggalah kegigihannya itu membawa beliau melangkah jauh dan mencipta kejayaan yang menakjubkan apabila terhasilnya Nombor Fawzal daripada kiraan formulanya tersendiri. Terkini, beliau memaklumkan bahawa dua lagi formulasi baru berjaya ditemui. Subhanallah, hebat!

Kredit : Facebook Dr. Aid Fawzal.

Sumber gambar : Laman Funtasticko.nethttps://www.funtasticko.net/mesti-baca-dr-ahmad-syahid-ahmad-fawzal-pencipta-konsep-nombor-fawzal-yang-digunakan-oleh-pengeluar-supercar-dan-hypercar-terkemuka/#jp-carousel-37679


Proses “Flaring” menghasilkan gas metana yang membahayakan?

Petroleum dan gas merupakan sumber tenaga utama dunia. Dianggarkan penggunaan minyak petroleum sehari adalah sebanyak 708,000 barel di Malaysia. Sumber minyak dan gas ini sangat penting kepada manusia kerana ia merupakan sumber utama tenaga dunia.

Pernahkah anda melihat keadaan atau gambar di bawah? Gambar di bawah menunjukkan satu proses di mana nyalaan api atau “gas flare” terhasil dari corong asap yang dikenali sebagai Flare Stack.

Jadi apakah itu “flare stack” dan “gas flare”? Dan mengapakah keadaaan ini berlaku?

Tahukah anda ketika proses penggalian minyak dan gas di Sektor Upstream, gas asli akan dipisahkan daripada minyak dan dialirkan ke menara terakhir iaitu “flare stack” untuk dibakar. Tujuan utama pembakaran gas asli adalah untuk mengelakkan pengumpulan gas berbahaya. Praktis ini telah dijalankan sejak 160 tahun yang lalu dalam industri petroleum dan gas di seluruh dunia.

Gas metana merupakan komponen utama gas asli terhasil daripada proses penggalian bahan mentah. Gas metana ini merupakan komponen utama gas rumah hijau yang memberi kesan buruk kepada alam sekitar. Pada tahun 2021, dianggarkan sebanyak 144 billion meter padu gas telah dibakar di tempat penghasilan minyak jika mengambil kira kecekapan pembakaran sebanyak 98%. Hasil daripada pembakaran tadi menukarkan gas asli kepada gas karbon dioksida di udara. Dianggarkan pembakaran pada tahun itu menghasilkan persamaan gas karbon dioksida sebanyak  400 million ton, namun gas karbon dioksida ini lebih selamat berbanding gas metana.

Namun, tedapat satu kajian baru yang dikeluarkan oleh jurnal sains yang menyatakan bahawa proses pembakaran ini tidak menghapuskan sebanyak mana metana yang kita anggapkan selama ini. Kajian ini telah dilakukan oleh sekumpulan pengkaji dari University of Michigan. Hasil dapatan kajian tersebut menunjukkan bahawa pembakaran menyebabkan gas metana terbebas ke udara lima kali daripada apa yang dianggapkan sebelum ini. Secara amnya, dianggapkan proses pembakaran ini mampu menghapuskan sebanyak 98% metana daripada udara. Bagi membuktikan anggapan ini, pihak pengkaji daripada universiti tersebut membuat kajian lapangan dari tahun 2020 dan 2021 dengan mengambil sampel sebanyak 300 di tiga kawasan utama penghasilan minyak dan gas di Amerika Syarikat. Kajian ini menunjukkan hanya 91% gas metana telah berubah menjadi kompoun yang lain, selebihnya terbebas ke udara.

Hasil kajian ini sangat penting kepada kita kerana penghasilan gas rumah hijau ini mampu membahayakan alam sekitar. Penghasilan gas metana ke udara boleh menyebabkan peningkatan suhu bumi dan memberi kesan yang sangat besar kepada manusia dan sekitarnya. Kerjasama semua pihak terutamanya pemain industri minyak dan gas serta penggumbal undang-undang sangatlah diperlukan bagi menghasilkan proses yang lebih efektif dalam mengurangkan pencemaran alam sekitar. Usaha Bank Negara dan PBB dalam melancarkan inisiatif sifar pembakaran rutin 2030 (Zero Routine Flaring by 2030 (ZRF) initiative) perlulah disambut baik oleh kerajaan dan industri bagi menyelamatkan alam sekitar untuk generasi seterusnya.

Sebagai orang awam, kita boleh menyumbangkan kepada penjagaan alam sekitar dengan cara menggunakan sumber tenaga dengan cermat dan berhemah. Tutup lampu dan kipas jika tidak digunakan merupakan antara langkah mudah yang boleh diambil bagi membantu penjagaan alam sekitar. Dengan usaha kecil kita ini dapat mengurangkan pencemaran kepada alam sekitar, secara tidak langsung kita dapat memberi peluang kepada generasi masa hadapan untuk merasai udara yang bersih dan sihat.


Inisiatif “Zero Routine Flaring by 2030″ (ZRF)

Perubahan iklim (Climate Change) di seluruh dunia semakin membimbangkan saban tahun dan memberi kesan secara langsung bukan sahaja kepada manusia tetapi kepada keseluruhan alam. Tahun ini menyaksikan kesan daripada perubahan iklim yang ekstrim. Antara isu seperti kilat yang berlaku di Afrika, Malaysia dan Korea, kemarau panjang yang berlaku di Brazil merupakan kesan daripada perubahan iklim yang ekstrim disebabkan tindakan manusia.

Berdasarkan Persatuan Bangsa-Bangsa Bersatu (PBB), perubahan iklim ialah keadaan perubahan pola cuaca dan suhu pada jangka masa yang panjang. Perubahan ini boleh berlaku secara natural atau disebabkan aktiviti yang dilakukan oleh manusia. Pada hari ini, antara akitiviti yang memberi kesan kepada perubahan cuaca di dunia ialah pembebasan gas rumah hijau yang terbebas ke udara dan mengelilingi bumi. Gas ini akan meliputi bumi dan memerangkap haba menyebabkan suhu bumi meningkat.

Antara penyumbang kepada pembebasan gas rumah hijau di dunia ialah proses pembakaran (flaring) gas natural yang terbebas ketika pengekstrakan minyak dan gas daripada bumi. Pembakaran gas ini memberi impak kepada alam sekitar melalui pembebasan karbon dioksida (CO2), karbon dan bahan pencemaran yang lain.

Bank Dunia telah menyenaraikan tujuh negara pengeluar minyak dunia yang menyumbang kepada proses ini iaitu Rusia, Iraq, Iran, Amerika Syarikat, Algeria, Venezuela dan Nigeria. Proses pembakaran (flaring) ini telah menjadi satu kebiasaan sejak 160 tahun lalu, namun unjuran bank dunia menunjukkan penurunan kadar pembakaran gas sebanyak 14% sejak tahun 1996. Walaupun begitu, penurunan ini masih tidak mencukupi bagi menjamin alam sekitar yang selamat.

Pihak Bank Dunia telah mengambil langkah untuk memperkenalkan inisiatif “Zero Routine Flaring by 2030”. Inisiatif ini diperkenalkan pada tahun 2015 dan tujuannya adalah untuk mengadakan kerjasama antara kerajaan, syarikat pengeluar minyak dan institusi pembangunan dalam menghapuskan proses flaring rutin pada tahun 2030. Hal ini kerana proses flaring ini tidak mapan dari aspek pengurusan sumber dan alam sekitar.

Inisiatif ini memfokuskan kepada proses rutin yang sering dilakukan ketika operasi normal pengeluaran minyak. Bank negara menyatakan, “Routine flaring of gas is flaring during normal oil production operations in the absence of sufficient facilities or amenable geology to re-inject the produced gas, utilize it on-site, or dispatch it to a market”. Inisiatif ini ditadbir urus bawah Global Gas Flaring Reduction Partnership. Sebanyak 87 buah kerajaan dan syarikat telah menyokong inisiatif ini.

Dengan menyokong inisiatif ini, semua pihak yang terlibat menyokong bahawa penghapusan routine flaring adalah signifikan dan penting bagi melawan perubahan iklim dan memastikan sumber tenaga yang bernilai tidak dibazirkan.

Kerajaan yang menyokong inisiatif ini perlu memperkenalkan undang-undang, pelaburan dan medium operasi yang kondusif kepada pelaburan upstream dan pembangunan pasaran berdaya maju bagi penggunaan gas dan infrastuktur yang diperlukan untuk menggunakan gas-gas ini di pasaran. Hal ini mampu memberi keyakinan kepada pelabur untuk melabur dalam penghapusan proses flare di pelantar/medan minyak masing-masing.

Kerajaan juga perlu untuk menggariskan panduan kepada mana-mana syarikat yang bakal membina pelantar minyak atau medan minyak (oil field) bagi membina infrastruktur yang menggabungkan penggunaan atau pemuliharaan mampan gas terhasil ketika penggalian minyak tanpa proses rutin flaring.

Selain itu, kerajaan perlu mengambil langkah-langkah bagi memastikan pada tahun 2030 tiada proses rutin flaring di pelantar-pelantar minyak atau oil fields di negara masing-masing.

Bagi syarikat yang menyokong inisiatif ini, mereka perlu membangunkan pelantar minyak/medan minyak baru menggabungkan penggunaan atau pemuliharaan mampan gas terhasil ketika penggalian minyak tanpa proses rutin flaring. Bagi medan minyak/pelantar minyak sedia ada, syarikat pengusaha perlu mengambil langkah yang ekonomik bagi menghapuskan proses ini secepat mungkin dan selewatnya tahun 2030. Kerajaan dan syarikat yang meng’endorse’ inisiatif ini perlu melaporkan kepada Bank Dunia berkaitan proses flaring dan tindakan bagi mencapai inisiatif ini tahunan.

Pada Jun yang lepas, Amerika Syarikat dengan Kerjasama Kesatuan Eropah (EU) telah mengeluarkan kenyataan media berkaitan Global Methane Pledge Energy Pathway. Tujuannya adalah untuk mengurangkan pengeluaran metana dalam sektor minyak dan gas. Dalam sidang media tersebut, $4 million akan diberikan kepada Gas Flaring Reduction Partnership (GGFR) bagi mencapai Hasrat ZRF pada tahun 2030.

Inisiatif Zero Routine Flaring by 2030 (ZRF) merupakan langkah proaktif  yang diambil oleh Bank Dunia dalam menyatukan semua negara dan pemain industri dalam mengawal pengeluaran gas rumah hijau di dunia. Dengan melaksanakan inisiatif ini kita dapat mengurangkan kesan perubahan iklim dunia seterusnya menjadikan alam sekitar selamat kepada semua.